Tetragrammaton Anaa Onyankopɔn Din Pue Wɔ Hebri Kyerɛwnsɛm No Mu | NWT\nOnyankopɔn Din Pue Wɔ Hebri Kyerɛwnsɛm No Mu\nAnsa na wɔretu Israelfo ase akɔ Babilon no, sɛnea na wɔkyerɛw Onyankopɔn din wɔ tete Hebri kasa mu ni\nBere a Israelfo fii Babilon bae no, sɛnea na wɔkyerɛw Onyankopɔn din wɔ Hebri kasa mu ni\nOnyankopɔn din pue bɛyɛ 7,000 wɔ Hebri Kyerɛwnsɛm no mu. Hebri nkyerɛwde anan a wɔde gyina hɔ ma Onyankopɔn din no ne יהוה. Wɔfrɛ nkyerɛwde yi Tetragrammaton, na Bible yi mu no, yɛakyerɛ ase “Yehowa.” Ɛno ne din a ɛdɔɔso paa wɔ Bible mu. Nnipa a Onyankopɔn de ne honhom kaa wɔn ma wɔkyerɛw Bible no de abodin pii frɛɛ no. Ebi ne “ade nyinaa so Tumfo,” “Ɔsorosoroni,” ne “Awurade.” Nanso, Tetragrammaton no nkutoo na wosii no pi sɛ ɛyɛ Onyankopɔn din.\nYehowa Nyankopɔn ankasa hwɛ maa nnipa a wɔkyerɛw Bible no de ne din baa mu. Nhwɛso bi ne sɛ, ɔde ne honhom kaa odiyifo Yoel ma ɔkyerɛwee sɛ: “Obiara a ɔbɛbɔ Yehowa din afrɛ no no, obenya nkwa.” (Yoel 2:32) Onyankopɔn maa odwontofo bi nso kyerɛwee sɛ: “Ma nnipa nhu sɛ wo a wo din de Yehowa no, wo nko ara ne Ɔsorosoroni a odi asaase nyinaa so.” (Dwom 83:18) Nnwom nhoma no yɛ anwensɛm nhoma a na Onyankopɔn nkurɔfo to emu nsɛm no sɛ nnwom anaa wɔka no sɛ anwensɛm. Saa nhoma yi nko ara mu no, Onyankopɔn din no pue bɛyɛ 700. Ɛnde adɛn nti na wohwɛ Bible pii mu a, wunhu Onyankopɔn din wom? Adɛn nti na yɛakyerɛ din no ase “Yehowa” wɔ Bible yi mu? Dɛn na Onyankopɔn din Yehowa no kyerɛ?\nNnwom nhoma no mu nsɛm bi a ɛwɔ Ɛpo a Awu Ho Nhoma Mmobɔwee bi mu na ɛwɔ ha yi. Ɛbɛyɛ sɛ Yesu bere so na wɔyɛe. Hebri nkyerɛwde a ɛwɔ so no, wofii Babilon bae no, ɛno na na wɔde kyerɛw Hebri kasa no. Nanso Tetragrammaton no nko ara de, tete Hebri nkyerɛwde na wɔde kyerɛwee\nAdɛn nti na Onyankopɔn din no nni Bible pii mu? Nneɛma pii ntia. Ebinom susuw sɛ ade nyinaa so Tumfo Nyankopɔn de, enhia sɛ onya din pɔtee biara. Afei nso, na Yudafo wɔ atetesɛm bi sɛ Onyankopɔn din de, ɛnsɛ sɛ obiara bɔ no basabasa, anyɛ saa a ɛho begu fĩ. Ebetumi aba sɛ ɛno ka ho bi nti na ebinom ayi Onyankopɔn din afi Bible mu no. Ebinom nso gye di sɛ obiara nni hɔ a obetumi akyerɛ sɛnea wɔbɔ Onyankopɔn din no pɔtee, enti ɛbɛyɛ papa sɛ wɔde abodin bi te sɛ “Awurade” anaa “Onyankopɔn” mmom frɛ no. Nanso, nsɛm a edidi so yi ma yehu sɛ saa nsɛm no ntɔ asom.\nWɔn a wɔka sɛ ade nyinaa so Tumfo Nyankopɔn nhia din pɔtee biara no bu wɔn ani gu biribi so. Ɛne sɛ, tete no, na nkurɔfo hwɛ Onyankopɔn Asɛm a ɛwɔ hɔ so kyerɛw bi, na nea wɔkyerɛwee ansa na wɔrewo Kristo no mpo, na Onyankopɔn din no wom. Yɛadi kan aka sɛ Onyankopɔn hwɛ maa ne din puee n’Asɛm no mu bɛyɛ 7,000. Ɛno ma yehu pefee sɛ ɔpɛ sɛ yehu ne din no na yɛbɔ.\nWɔn a wɔkyerɛ Bible ase a Yudafo atetesɛm nti woyi Onyankopɔn din fi wɔn nkyerɛase mu no bu wɔn ani gu asɛnhia bi so. Ɛno ne sɛ, Yudafo akyerɛwfo bi wɔ hɔ a, wɔrekasa a na wɔmmɔ Onyankopɔn din, nanso bere a wɔrehwɛ Bible no so akyerɛw bi no, wɔanyi din no amfi mu. Nkurɔfo kohuu tete nhoma mmobɔwee bi wɔ Ɛpo a Awu no mpɔtam baabi a wɔfrɛ hɔ Qumran, na na Onyankopɔn din no dɔɔso wɔ saa nhoma mmobɔwee no mu. Wɔn a wɔkyerɛ Bible ase no bi nso yɛ biribi a ɛma yehu sɛ na Onyankopɔn din no wɔ tete de a wodii kan kyerɛwee no mu. Wɔde nkyerɛwde akɛse kyerɛw “AWURADE” wɔ baabi a din no hyehyɛ no. Nanso asɛm no ne sɛ, wɔn ankasa gye tom sɛ edin no wɔ Bible mu bebree. Ɛnde dɛn na ɛkaa wɔn ma woyi fii Bible a wɔkyerɛɛ ase no mu? Hena na ɔmaa wɔn kwan sɛ wɔnsesa din no? Wɔn nko ara na wonim.\nNnipa a wɔka sɛ obiara nnim sɛnea wɔbɔ Onyankopɔn din no pɔtee nti ɛnsɛ sɛ yɛbɔ no, saa nnipa yi ara nso, Yesu din de, wɔbɔ. Nanso sɛnea Yesu bere so na n’asuafo bɔ ne din no, seesei ɛnyɛ saa koraa na Kristofo dodow no ara bɔ no. Ɛbɛyɛ sɛ na Yudafo a wɔyɛ Kristofo no bɔ Yesu din no Ye·shuʹa‛. Afei “Kristo” nso, na wɔbɔ no Ma·shiʹach, anaa “Mesia.” Kristofo a na wɔka Greek kasa no frɛɛ no I·e·sousʹ Khri·stosʹ, na Kristofo a wɔka Latin nso frɛɛ no Ieʹsus Chriʹstus. Wɔn a Onyankopɔn honhom kaa wɔn ma wɔkyerɛw Kristofo Greek Kyerɛwnsɛm no mpo, sɛ wɔrekyerɛw Yesu din a, na wɔkyerɛw no sɛnea wɔbɔ no wɔ Greek kasa mu no. Wohwɛ nso a, na ɛtɔ asom, efisɛ Greek ne kasa a na nnipa dodow no ara ka. Wiase Foforo Bible Nkyerɛase Kuw no nso kyerɛɛ Onyankopɔn din no ase “Yehowa.” Wɔn a wɔyɛe no nim sɛ ɛnyɛ saa pɛpɛɛpɛ na na wɔbɔ din no wɔ tete Hebri kasa mu. Nanso wohu sɛ ntease wom sɛ wɔbɛkyerɛ ase saa.\nAdɛn nti na yɛakyerɛ din no ase “Yehowa” wɔ Wiase Foforo Nkyerɛase yi mu? Twi kasa mu no, wɔde YHWH na egyina hɔ ma Tetragrammaton (יהוה) nkyerɛwde anan no. Tete no, sɛ wɔrekyerɛw Hebri a, na wɔmfa ɛnne nkyerɛwde te sɛ a, e, ɛ, i, o, ɔ, anaa u, nhyehyɛ mu. Enti Tetragrammaton no nso, na saa nkyerɛwde no bi nnim. Bere a na nnipa pii ka tete Hebri kasa no, sɛ obi rekenkan biribi a, na ɔno ankasa de ɛnne nkyerɛwde hyehyɛ mu.\nBere a wɔkyerɛw Hebri Kyerɛwnsɛm no wiei no, bɛyɛ mfe apem akyi na Yudafo abenfo benyaa ɔkwan bi a wɔfa so kyerɛw Hebri kasa no. Wofii ase de ahyɛnsode ahorow bi kekaa ho a ɛbɛboa obi a ɔrekenkan ama wahu ɛnne nkyerɛwde pɔtee a ɔde bɛhyehyɛ mu. Nanso ansa na saa ɔkwan foforo a wɔfa so kyerɛw Hebri kasa no reba no, na Yudafo pii abenya adwene bi a ɛmfata sɛ ɛyɛ mfomso sɛ obi bɛbɔ Onyankopɔn din. Enti sɛ wɔreka Onyankopɔn ho asɛm a, na wɔde abodin hyɛ ananmu. Ne saa nti, ɛbɛyɛ sɛ saa bere no, sɛ wɔrehwɛ nsaano nkyerɛwee no so akyerɛw bi na wɔkɔto Tetragrammaton nkyerɛwde anan no so a, wɔkyerɛw wie a, na wɔde ɛnne nkyerɛwde a ɛwɔ abodin a nkurɔfo taa de si anan no bi ahyehyem. Enti sɛ yɛpɛ sɛ yehu sɛnea na wɔbɔ din no wɔ Hebri kasa mu paa a, nea wɔde ɛnne nkyerɛwde hyehyɛɛ mu no rentumi mmoa yɛn. Ebinom susuw sɛ na wɔbɔ no “Yahwe,” ɛnna ebinom nso te nka sɛ na wɔbɔ no ɔkwan foforo so. Leviticus nhoma no fã bi a ɛwɔ Greek kasa mu ka Ɛpo a Awu Ho Nhoma Mmobɔwee no ho, na wohwɛ mu a, wubehu sɛ wɔakyerɛw Onyankopɔn din no Iao. Ɛnyɛ ɛno nko; tete Greek akyerɛwfo bi nso kyerɛ sɛ na wɔbɔ din no Iae, I·a·beʹ, anaa I·a·ou·eʹ. Nanso, yɛrentumi nsi no pi nka sɛ sɛɛ anaa sɛɛ na na wɔbɔ din no. Nea ɛwom ne sɛ, yennim sɛnea na Onyankopɔn asomfo a wɔtenaa ase tete no bɔ Onyankopɔn din no wɔ Hebri kasa mu. (Genesis 13:4; Exodus 3:15) Nea yenim ara ne sɛ, sɛ Onyankopɔn ne n’asomfo rekasa a, na ɔtaa bɔ ne din kyerɛ wɔn, na sɛ wɔn nso ne Onyankopɔn anaa wɔn yɔnko nnipa rekasa a, na wɔtaa bɔ din no.—Exodus 6:2; 1 Ahene 8:23; Dwom 99:9.\nSɛnea William Tyndale kyerɛɛ Onyankopɔn din ase wɔ Genesis 15:2 ni. Pentateuch (Bible mu nhoma anum a edi kan) a ɔkyerɛɛ ase afe 1530 no mu na ɛwɔ\nƐnde adɛn nti na yɛakyerɛ din no ase “Yehowa” wɔ Bible yi mu? Efisɛ ɛnyɛ nnɛ na wofii ase frɛɛ no saa wɔ Twi kasa mu. Onyankopɔn din “Yehowa” no dii kan puee Twi Bible mu wɔ nkyerɛase a Johann Gottlieb Christaller yɛe wɔ afe 1871 no mu.\nEbinom te nka sɛ ɛsɛ sɛ yɛfrɛ Onyankopɔn “Yahwe,” ɛnna ebinom nso se “Yehowa.” Afe 1911 no, Bible ho ɔbenfo Joseph Bryant Rotherham a nkurɔfo bu no paa no kyerɛw nhoma bi a wɔato din Studies in the Psalms. Ɔkyerɛɛ mu wɔ nhoma no mu sɛ, ɔno de, “nnipa a wɔtaa kenkan Bible no, edin a wɔn mu dodow no ara nim (na wogye tom)” no, ɛno na ɔde aba ne Bible nkyerɛase no mu. Afe 1930 mu no, ɔbenfo A. F. Kirkpatrick nso kaa biribi saa. Ɔkae sɛ: “Ɛnyɛ nea ehia ne sɛnea wɔbɔ din no; nea ehia ne sɛ obiara behu sɛ ɛyɛ Din Ankasa, na ɛnyɛ abodin kɛkɛ te sɛ ‘Awurade.’”\nHebri adeyɛ asɛm a wɔkyerɛw no HWH no kyerɛ: “ɛyɛ hɔ”\nDɛn na edin Yehowa kyerɛ? Edin Yehowa no fi Hebri adeyɛ asɛm bi mu, na nea saa asɛm no kyerɛ ne, “ɛyɛ hɔ.” Nhomanimfo binom susuw sɛ adwene a ɛwɔ saa adeyɛ asɛm no akyi ne sɛ obi na ɔma biribi yɛ hɔ. Enti Wiase Foforo Bible Nkyerɛase Kuw no te Onyankopɔn din no ase sɛ, “Nea Ɔma Ɛyɛ Hɔ.” Nhomanimfo adwene nhyia wɔ edin no nkyerɛase ho, enti yɛrentumi nka sɛ kyenkyen ara a, saa na ɛkyerɛ. Nanso edin no nkyerɛase no fata Yehowa paa, efisɛ ɔno na ɔbɔɔ biribiara, na nea ɔbɔ ne tirim sɛ ɔbɛyɛ biara nso, ɔma ɛyɛ hɔ. Ɔno na ɔmaa abɔfo, nnipa, ne amansan yi mu nneɛma a aka nyinaa bae. Afei nso ɛmfa ho nea ebesi biara, ɔhwɛ ma n’apɛde ne n’atirimpɔw yɛ hɔ.\nHebri adeyɛ asɛm a Yehowa din fi mu no, wɔde adeyɛ asɛm bi a ɛne no sɛ dii dwuma wɔ Exodus 3:14. Ɛhɔ kan sɛ: “Mɛyɛ Me Ho Nea Mepɛ Sɛ Meyɛ Biara.” Nanso yɛreka paa a, ɛnyɛ Onyankopɔn din no nkyerɛase nyinaa ne no. Ne nyinaa mu no, ɛma yehu biribi fa Onyankopɔn ho, kyerɛ sɛ, tebea biara mu no, ɔyɛ ne ho sɛnea ɛsɛ sɛ ɔyɛ ma n’atirimpɔw yɛ hɔ. Nanso ɛnyɛ ɛno nko ara. Edin Yehowa no san kyerɛ sɛ otumi ma n’abɔde yɛ nea ɔpɛ ma n’atirimpɔw ba mu.\nWubu hokwan a woanya de Yehowa din redi dwuma no dɛn? Dɛn na ɛkyerɛ sɛ yenim Onyankopɔn din na yɛrenantew din no mu?\nShare Share Onyankopɔn Din Pue Wɔ Hebri Kyerɛwnsɛm No Mu\nnwt kr. 1859-1863


Asi Obi Yiye Anaa Wabrɛ Agu?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nDɛn na Ɛkyerɛ sɛ Asi Obi Yiye?\nDƐN na ɛyɛ yaw sen sɛ wobɛbiri wo mogya ani ayɛ adwuma bi na anyɛ yiye? Ɛyɛ ɔbrɛguo. Sɛ woyɛ biribi na anyɛ yiye a, wobɛtumi afa kwan foforo so asan ayɛ ama ayɛ yiye. Sɛ woansua biribi amfi mu mpo a, wode nea ɛsii no bɛtu wo ho fo.\nNanso ɔbrɛguo deɛ ɛnte saa; wobrɛ gu a woabrɛ agu. W’adwene bɛyɛ wo sɛ ade a woreyɛ no bɛyɛ yiye nanso ɛrenkɔsi hwee. W’ani bɛba wo ho so no, ebia na aka akyi dodo.\nWo deɛ yɛnyɛ ho nhwɛso. Bere bi Yesu Kristo bisae sɛ: ‘Sɛ onipa nya wiase nyinaa na ɔhwere ne kra a, mfaso bɛn na ɔbɛnya?’ (Mateo 16:26) Saa asɛm yi, ɛfa nnipa bi ho; wɔn a wɔbiri wɔn mogya ani pɛ sika ne ahonyade no. Yɛreka ɔbrɛguo a, ɛho nhwɛso paa ni. Onimdefo bi a yɛfrɛ no Tom Denham kaa sɛ: “Obi ma adwumam dibea ne sikapɛ gye n’adwene nyinaa, na ɔfom wiase ahonyade a, ɛremma ɔnnya akomatɔyam. Sɛ ɛyɛ wo sɛ sika na ɛbɛma asi wo yiye a, ɛnde wonnim nea worekeka; wo nsa bɛsi fam.”\nNea yɛreka yi, nnipa pii gye tom. Nnipa bi a wɔyɛ nhwehwɛmu bisabisaa nkurɔfo nsɛm wɔ United States. Dodow no ara kae sɛ apɔwmuden, asomdwoe ne adwuma pa na ɛma ɛsi obi yiye. Nnipa kakraa bi na ɛkaa sika ho asɛm.\nEnti nnipa bebree no ara, sɛ wobisa wɔn a, wɔbɛtumi akyerɛ nea ɛma ɛsi obi yiye ne nea ɛma obi brɛ gu. Nanso sɛ́ wɔbɛsi wɔn adwene pi ayɛ nneɛma a ɛbɛma asi wɔn yiye no, ɛno deɛ ɛyɛ den.


Bible Mu Nsɛm Yohane Bɔ Yesu Asu - Yehowa Adansefo Intanɛt Dwumadibea\nHWƐ aborɔnoma a ɔresian aba ɔbarima no atifi no. Ɔbarima no yɛ Yesu. Afei wadi bɛyɛ mfe 30. Na ɔbarima a ɔka ne ho no yɛ Yohane. Yɛaka ne ho asɛm bi dedaw. Wokae bere a Maria kɔsraa ne busuani Elisabet na abofra a ɔwɔ Elisabet yam no de anigye huruwii no? Na saa abofra a wɔnwoo no no yɛ Yohane. Na dɛn na Yohane ne Yesu reyɛ wɔ ha yi?\nNá Yohane de Yesu ahyɛ Yordan Asubɔnten yi mu bere tiaa bi a atwam ni. Sɛnea wɔbɔ onipa asu nen. Nea edi kan no, wɔde no hyɛ nsu no ase, na wɔma no so bio. Esiane sɛ na eyi na Yohane yɛ nti, wɔfrɛɛ no Yohane Osuboni. Na dɛn nti na Yohane bɔɔ Yesu asu?\nYohane yɛɛ saa efisɛ Yesu baa ne nkyɛn bɛka kyerɛɛ Yohane sɛ ɔmmɔ no asu. Na Yohane bɔ nnipa a wɔpɛ sɛ wɔkyerɛ sɛ wɔanu wɔn ho wɔ nneɛma bɔne a wɔayɛ ho no asu. Nanso so Yesu yɛɛ bɔne bi pɛn a na ɛsɛ sɛ onu ne ho wɔ ho? Dabi, Yesu anyɛ bɔne da, efisɛ ɔyɛ Onyankopɔn ankasa Ba a ofi soro. Enti biribi foforo nti na ɔkae sɛ Yohane mmɔ no asu. Ma yɛnhwɛ nea enti.\nAnsa na Yesu reba Yohane nkyɛn no na ɔyɛ duadwumfo. Duadwumfo yɛ obi a ɔde nnua yɛ nneɛma te sɛ apon, nkongua ne ade. Ná Maria kunu Yosef yɛ duadwumfo, na ɔkyerɛɛ Yesu nso. Nanso Yehowa ansoma ne Ba no sɛ ɔmmɛyɛ duadwumfo. Na ɔwɔ adwuma titiriw bi ma no, na na bere adu sɛ Yesu fi ase. Enti sɛnea ɛbɛyɛ na wakyerɛ sɛ afei de ɔrebɛyɛ n’Agya apɛde no, Yesu kae sɛ Yohane mmɔ no asu. So Onyankopɔn ani gyee eyi ho?\nYiw, efisɛ bere a Yesu fii nsu no mu no, nne bi fi soro kae sɛ: ‘Oyi ne me Ba a ɔsɔ m’ani.’ Afei nso, ɛyɛɛ sɛnea ɔsoro abue, na aborɔnoma sian baa Yesu so. Nanso na ɛnyɛ aborɔnoma ankasa. Na ɛte saa ara kwa. Na ɛyɛ Onyankopɔn honhom kronkron.\nAfei de na nneɛma pii wɔ hɔ a ɛsɛ sɛ Yesu susuw ho, enti ɔno nkutoo kɔhyɛɛ baabi adaduanan. Satan kɔɔ ne nkyɛn wɔ hɔ. Satan bɔɔ mmɔden mprɛnsa sɛ ɔbɛma Yesu ayɛ biribi a ɛtõ Onyankopɔn mmara. Nanso Yesu anyɛ saa.\nƐno akyi no, Yesu san bae na obehyiaa mmarima a wɔbɛyɛɛ n’akyidifo anaa n’asuafo a wodi kan. Ebinom din ne Andrea, Petro (a wɔsan frɛ no Simon), Filipo ne Natanael (a wɔsan frɛ no Bartolomeo). Yesu ne asuafo afoforo yi kɔɔ Galilea mantam mu. Wɔ Galilea no wɔkɔɔ Natanael kurom wɔ Kana. Yesu kɔɔ apontow kɛse bi ase wɔ hɔ, na ɔyɛɛ n’anwonwade a edi kan. Wunim nea ɛyɛ? Ɔmaa nsu dan nsã.\nHenanom ne mmarima baanu a wɔwɔ mfonini no mu no?\nƆkwan bɛn na wɔfa so bɔ obi asu?\nNnipa bɛn na na Yohane taa bɔ wɔn asu?\nAde titiriw bɛn nti na Yesu kae sɛ Yohane mmɔ no asu?\nDɛn na Onyankopɔn yɛ de kyerɛe sɛ N’ani gyei sɛ Yesu gyee asubɔ?\nDɛn na esii bere a Yesu nkutoo kɔhyɛɛ baabi nnafua 40 no?\nHenanom ne Yesu akyidifo anaa asuafo a wodi kan no binom, na dɛn ne n’anwonwade a edi kan?\nKenkan Mateo 3:13-17.\nAsubɔ ho nhwɛso bɛn na Yesu yɛe de maa n’asuafo no? (Dw. 40:7, 8; Mat. 28:19, 20; Luka 3:21, 22)\nKenkan Mateo 4:1-11.\nƆkwan bɛn so na ahokokwaw so a Yesu de Kyerɛwsɛm no dii dwuma no hyɛ yɛn nkuran sɛ yensua Bible no daa? (Mat. 4:5-7; 2 Pet. 3:17, 18; 1 Yoh. 4:1)\nKenkan Yohane 1:29-51.\nYohane Osuboni kyerɛɛ n’asuafo no kwan kɔɔ hena nkyɛn, na ɔkwan bɛn so na yebetumi asuasua no nnɛ? (Yoh. 1:29, 35, 36; 3:30; Mat. 23:10)\nKenkan Yohane 2:1-12.\nƆkwan bɛn so na Yesu anwonwade a edi kan no daa no adi sɛ Yehowa mmfa biribi pa biara nkame N’asomfo? (Yoh. 2:9, 10; Dw. 84:11; Yak. 1:17)


Micah 6 NIV – Mika 6 ASCB | Biblica\nMicah 6 NIV – Mika 6 ASCB\nAwurade Soboɔ A Ɔbɔ Israel\n1Montie asɛm a Awurade reka:\n“Monsɔre na mommɔ mo nkuro wɔ mmepɔ no anim;\nmomma nkokoɔ nte deɛ mowɔ ka.\n2“Na afei Ao, mmepɔ, montie Awurade soboɔ;\ntie, asase nnyinasoɔ a ɛwɔ hɔ daa.\nNa Awurade wɔ asɛm a ɛtia ne nkurɔfoɔ;\nɔrebɔ Israel soboɔ.\n3“Me nkurɔfoɔ, ɛdeɛn na mayɛ mo?\nMede adesoa bi asoa mo? Mommua me!\n4Meyii mo firii Misraim\nmegyee mo firii nkoasom asase so.\nMesomaa Mose bɛdii mo anim\nAaron ne Miriam nso.\n5Me nkurɔfoɔ, monkae\nafotuo a Moabhene Balak, maeɛ\nɛne mmuaeɛ a Beor babarima Balaam maeɛ.\nMonkae mo akwantuo a motu firii Sitim kɔɔ Gilgal,\nna monhunu Awurade akwantenenee.”\n6Ɛdeɛn na memfa mmra Awurade anim\nmmɛkoto ɔsorosoro Onyankopɔn no?\nMemfa anantwie mma a wadi afe\nmmɛbɔ ɔhyeɛ afɔdeɛ wɔ nʼanim anaa?\n7Awurade ani bɛsɔ nnwennini mpempem\nne ngo ɔpedu a ɛretene sɛ nsubɔntene anaa?\nMemfa mʼabakan mmɔ me bɔne ho afɔdeɛ,\nanaa me yafunu mu mma, me kra bɔne nti?\n8Ɔde deɛ ɛyɛ akyerɛ wo, Ao onipa.\nNa ɛdeɛn na Awurade hwehwɛ afiri wo hɔ?\nYɛ adetenenee, hunu afoforɔ mmɔbɔ,\nna wo ne wo Onyankopɔn nnante ahobrɛaseɛ mu.\nIsrael Afɔdie Ne Asotwe\n9Montie! Awurade refrɛ kuropɔn no,\nWo din suro yɛ nyansahu,\n“Monsuro Abaa no ne deɛ ɔmaa no tumi no.\n10Mo amumuyɛfoɔ, menkɔ so mma me werɛ mfiri mo ahonya a monam nsisie so apɛ,\nne nkontompo susukora a ɛde nnome ba no anaa?\n11Mennyae onipa a ɔkura nsania a wɔamia mu,\nne nsisie nkariboɔ\nna ɔmfa ne ho nni anaa?\n12Adefoɔ a wɔwɔ mo mu no di akakabensɛm;\nmo nkurɔfoɔ no yɛ atorofoɔ\nna wɔn tɛkrɛma ka nnaadaasɛm.\n13Ɛno enti, mafiri aseɛ resɛe mo,\nMo bɔne ahodoɔ enti, mɛsɛe mo.\n14Mobɛdidi, nanso moremmee;\nɛkɔm bɛkɔ so ade mo.\nMobɛboaboa ano nanso ɛrenkɔsi hwee,\nɛfiri sɛ mede deɛ moakora no bɛma akofena.\n15Mobɛdua nanso morentwa.\nMobɛkyi ngo dua mu ngo, nanso morensra bi.\nMobɛtiatia bobe so, nanso morennom nsã a mobɛnya afiri mu no bi.\n16Moadi Omri mmara so.\nMoayɛ deɛ wɔyɛɛ wɔ Ahab efie.\nMoasua wɔn nneyɛeɛ no bi,\nɛno enti mɛma ɔsɛeɛ aba mo so.\nWɔbɛsere mo nkurɔfoɔ;\nna amanaman bɛbu mo animtia.”\nASCB : Mika 6


Leviticus 2 | Intanɛt So Bible| Wiase Foforɔ Nkyerɛaseɛ\nAduan afɔre (1-16)\n2 “‘Sɛ obi* pɛ sɛ ɔbɔ aduan afɔre+ ma Yehowa a, ma ɔmfa esiam muhumuhu, na onhwie ngo ngu so na ɔmfa ɛhyɛ* nka ho.+ 2 Ma ɔmfa mmrɛ Aaron mma a wɔyɛ asɔfo no, na ɔsɔfo no nsaw esiam ne ngo no nsa ma, na ɛhyɛ* no de, ɔmfa ne nyinaa, na ɔnhyew wɔ afɔremuka no so na ɛno nnyina hɔ mma afɔre no nyinaa.*+ Ɛbɛyɛ afɔre huamhuam* a wɔde ogya hyew ma Yehowa. 3 Sɛ ɔbɔ aduan afɔre no wie a, aduan a ɛbɛka no nyinaa yɛ Aaron ne ne mma dea;+ ɛyɛ ade kronkron paa+ a efi afɔre a wɔde ogya hyew ma Yehowa no mu. 4 “‘Sɛ wopɛ sɛ wotõ aduan wɔ fononoo mu de bɛbɔ afɔre a, fa ngo fɔtɔw esiam muhumuhu yɛ paanoo a mmɔkaw* nnim a ɛte sɛ kawa, anaa yɛ paanoo ntraantraa a mmɔkaw nnim na fa ngo sra ho.+ 5 “‘Sɛ wopɛ sɛ wotõ aduan wɔ apampaa so+ de bɔ afɔre a, fa esiam muhumuhu a wɔde ngo afɔtɔw a mmɔkaw nnim yɛ. 6 Bubu mu asinasin na hwie ngo gu so.+ Ɛyɛ aduan afɔre. 7 “‘Na sɛ wopɛ sɛ wokyew aduan wɔ ɔsɛn mu de bɛbɔ afɔre a, fa esiam muhumuhu ne ngo yɛ. 8 Fa aduan afɔre a wode saa nneɛma yi ayɛ no bra Yehowa anim; wɔde bɛma ɔsɔfo no na ɔde akɔ afɔremuka no ho. 9 Ma ɔsɔfo no nyi aduan afɔre no bi na ɔnhyew wɔ afɔremuka no so na ɛno nnyina hɔ mma afɔre no nyinaa.*+ Ɛbɛyɛ afɔre huamhuam* a wɔde ogya hyew ma Yehowa.+ 10 Sɛ ɔbɔ aduan afɔre no wie a, aduan a ɛbɛka no nyinaa yɛ Aaron ne ne mma dea; ɛyɛ ade kronkron paa a efi ogya afɔre a wɔbɔ ma Yehowa no mu.+ 11 “‘Mommfa aduan a mmɔkaw wom biara mmmɔ afɔre mmma Yehowa,+ na monnhyew esiam a akaw anaa ɛwo mmfa mmmɔ afɔre mma Yehowa. 12 “‘Mubetumi de abrɛ Yehowa sɛ aba a edi kan,+ nanso ɛnsɛ sɛ mohyew wɔ afɔremuka no so sɛ afɔre huamhuam.* 13 “‘Sɛ worebɔ aduan afɔre biara a, fa nkyene to mu. Nkyene na ɛkae wo Onyankopɔn apam, enti mma bi mmpa w’aduan afɔre mu. Fa nkyene ka w’afɔre nyinaa ho.+ 14 “‘Na sɛ wopɛ sɛ wode aba a edi kan brɛ Yehowa sɛ aduan afɔre a, fa hwiit* foforo a wɔde ogya atõtõ na wɔasiw bra, na ɛnyɛ aduan afɔre a efi w’aba a edi kan mu.+ 15 Fa ngo gu so na fa ɛhyɛ* ka ho. Ɛyɛ aduan afɔre. 16 Ma ɔsɔfo no mfa aduan afɔre no bi, kyerɛ sɛ, esiam ne ngo no bi, na ɔmfa ɛhyɛ* no nyinaa, na ɔnhyew wɔ afɔremuka no so na ɛno nnyina hɔ mma afɔre no nyinaa.*+ Ɛyɛ afɔre a wɔde ogya hyew ma Yehowa.\n^ Anaa “ɔkra bi.”\n^ Anaa “na ɛnyɛ nkae ade.”\n^ Anaa “afɔre a edwudwo koma; afɔre a ahomeka wom.”


Забур 80 CARS - Nnwom 80 ASCB\n1Ao Israel dwanhwɛfoɔ, tie yɛn,\nwo a wodii Yosef anim sɛdeɛ wɔdi nnwankuo anim;\nwo a wote ahennwa so wɔ Kerubim ntam no, hyerɛn\nKanyane wo tumi;\nbra bɛgye yɛn nkwa.\n4Ao Otumfoɔ Awurade Onyankopɔn,\nwʼabofuo bɛdɛre akɔsi da bɛn\nwʼabofuo a ɛtia wo nkurɔfoɔ mpaeɛbɔ no?\n5Wode nisuo yɛɛ aduane maa wɔn diiɛ;\nwode nisuo kuruwa ma ma wɔnomeeɛ.\n6Woama yɛn mfɛfoɔ abu yɛn animtiaa,\nna yɛn atamfoɔ sere yɛn.\n7Ao Otumfoɔ Onyankopɔn, gye yɛn bio;\n8Wode bobe firi Misraim baeɛ;\nwopamoo amanaman no na woduaaɛ.\nɛgyee nhini na ɛtrɛɛ asase no so.\n10Ne nwunu kataa mmepɔ no so\nne mman kataa ntweneduro akɛseɛ no so.\n11Ɛdendanee kɔɔ Ɛpo so,\nna ɛfefɛ kɔduruu Asubɔnten no ho.\n12Adɛn enti na woabubu nʼafasuo\nama wɔn a wɔtwam hɔ tete ne bobe aba no?\n13Kɔkɔte firi wiram bɛsɛe no pasaa\nna mmoadoma a ɛwɔ ɛserɛ so de yɛ wɔn aduane.\n14Ao Otumfoɔ Onyankopɔn, sane bra yɛn nkyɛn!\nFiri soro hɔ hwɛ na wobɛhunu!\n15ntini a wo nsa nifa adua no,\nɔbabarima a woatete no ama wo ho no.\n16Wɔatwa wo bobe no ato fam, ato mu ogya ama ahye;\nwʼanimka ma wo nkurɔfoɔ ase tɔre.\nonipa ba a woatete no ama wo ho no.\n18Afei yɛrentwe yɛn ho mfiri wo nkyɛn;\nkanyane yɛn, na yɛbɛbɔ wo din.\n19Ao Otumfoɔ Awurade Onyankopɔn, gye yɛn bio,\nASCB : Nnwom 80


Abusuafo a Wonnye Nni—Wobɛyɛ Dɛn Aka Wɔn Koma? | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\n“KƆ WO fie, w’abusuafo nkyɛn, na kɔka nea Yehowa ayɛ ama wo nyinaa ne mmɔborɔhunu a wayi adi akyerɛ wo no kyerɛ wɔn.” Yesu Kristo na ɔkaa saa asɛm no kyerɛɛ ɔbarima bi a na ɔpɛ sɛ obedi n’akyi. Saa bere no ebia na ɔwɔ Gadara. Ná saa beae no wɔ Galilea Po no anafo baabi. Yesu asɛm no ma yehu sɛ na onim su bi a ɛwɔ nnipa ho. Ɛne sɛ, sɛ nnipa te asɛmpa bi a, wɔpɛ sɛ wɔka kyerɛ wɔn abusuafo.—Mar. 5:19.\nƐnnɛ nso saa na ɛte. Ɛwom, ɛsono ɔman biara ne sɛnea wɔda saa su yi adi, nanso sɛ obiara te asɛmpa a ɔpɛ sɛ n’abusuafo nso te. Enti sɛ obi bɛyɛ nokware Nyankopɔn no somfo a, ɛyɛ a na ne ho pere no sɛ ɔbɛka ne gyidi ho asɛm akyerɛ n’abusuafo. Nanso asɛm no ne sɛ, sɛn na ɛsɛ sɛ ɔyɛ no? Sɛ ɔwɔ abusuafo a wɔn som nko anaa wonni ɔsom biara mu a, ɔbɛyɛ dɛn aka asɛm no ma aka wɔn koma? Bible ma yehu ɔkwampa a yɛbɛfa so ayɛ saa.\n“YƐAHU MESIA NO”\nYesu bere so no, sɛ yɛreka nnipa a wodii kan hui sɛ ɔno ne Mesia no a, Andrea ka ho. Bere a Andrea huu no no, hena na odii kan bɔɔ no amanneɛ? Bible ka sɛ: “Ohuu n’ankasa ne nua, Simon, na ɔka kyerɛɛ no sɛ: ‘Yɛahu Mesia no’ (a ne nkyerɛase ne Kristo).” Afei Andrea de Petro kɔɔ Yesu nkyɛn. Ná eyi yɛ akwannya kɛse, efisɛ akyiri yi Petro bɛyɛɛ Yesu suani.—Yoh. 1:35-42.\nBɛyɛ mfe asia akyi no, na Petro wɔ Yopa. Ɔde n’ani kyerɛɛ Kaesarea kɔɔ ɔsraani panyin Kornelio fie. Henanom na ɔkɔtoo wɔn wɔ fie hɔ? Bere a Petro ne ne mfɛfo no duu hɔ no, na “Kornelio nso afrɛfrɛ n’abusuafo ne ne nnamfonom nyinaa retwɛn wɔn.” Enti Kornelio maa n’abusuafo nyaa kwan tiee Petro anom asɛm sɛnea ɛbɛyɛ a wɔn ankasa besi wɔn gyinae.—Aso. 10:22-33.\nSɛ yɛhwɛ sɛnea Andrea ne Kornelio ne wɔn abusuafo dii a, dɛn na yebetumi asua afi mu?\nAndrea ne Kornelio ammu wɔn ani angu wɔn abusuafo so. Andrea ankasa na ɔde Petro kɔɔ Yesu nkyɛn, ɛnna Kornelio nso totoo nneɛma maa n’abusuafo tiee Petro anom asɛm. Nanso Andrea ne Kornelio anhyɛ wɔn abusuafo, na saa ara nso na wɔandɛfɛdɛfɛ wɔn sɛ wɔmmɛyɛ Kristo akyidifo. Yebetumi ahwɛ nea wɔyɛe no asuasua. Yɛn ankasa betumi aka nokware no ho asɛm akyerɛ yɛn abusuafo anaa yebetumi ama wɔahyia yɛn mfɛfo gyidifo na wɔnam saayɛ so ate nokware no. Nanso ɛsɛ sɛ yegye tom sɛ wɔwɔ hokwan sɛ wɔpaw nea wɔpɛ; ɛnsɛ sɛ yɛde asɛm no puapua wɔn. Jürgen ne ne yere Petra fi Germany. Wɔwɔ suahu bi a ɛbɛma yɛahu sɛnea yɛbɛboa yɛn abusuafo. Momma yɛnhwɛ.\nPetra ne Yehowa Adansefo suaa Bible, na edidi mu araa na ɔbɔɔ asu. Na ne kunu Jürgen yɛ sraani. Bere a Petra gyee nokware no, na ne kunu ani nnye ho. Nanso akyiri yi Jürgen hui sɛ nea Adansefo no rekyerɛkyerɛ no yɛ nokwasɛm a efi Bible mu. Eyi nti ɔno nso hyiraa ne ho so maa Yehowa, na yɛrekasa yi ɔyɛ asafo mu panyin. Jürgen wɔ afotusɛm bi a ɛbɛboa ma yɛahu sɛnea yɛbɛka asɛm no akyerɛ yɛn abusuafo a wonni nokware no mu.\nJürgen kae sɛ: “Ɛnsɛ sɛ yɛde Bible mu nsɛm puapua yɛn abusuafo anaa yɛde tuatua wɔn aso. Sɛ yɛde puapua wɔn a, wɔn kɔn rennɔ mpo na wɔatie. Ɛno ara ne sɛ ɛwom ara a na yɛapɔne nokware no ho kakra akyerɛ wɔn. Sɛ yetumi ka yɛn abusuafo kɔ asafo no mufo a wɔne wɔn bɔ tipɛn ho a, ɛno nso bɛboa paa. Sɛ nso yɛn abusuafo ani gye biribi ho na yehu sɛ asafo no mufo bi ani gye saa ade no ho a, yebetumi ayɛ ama wɔne wɔn ahyia. Yɛreyɛ saa nyinaa na yɛreka wɔn ba nokware no ho.”\n“Ɛnsɛ sɛ yɛde Bible mu nsɛm puapua yɛn abusuafo anaa yɛde tuatua wɔn aso.”—Jürgen\nBere a ɔsomafo Petro ne Kornelio abusuafo tee Bible mu asɛm no, wosoo mu prɛko pɛ. Nanso saa bere no mpo ɛnyɛ obiara na ɔsoo asɛmpa no mu ntɛm saa.\nYESU NUANOM NSO Ɛ?\nBere a Yesu reyɛ n’asɛnka adwuma no, n’abusuafo bi gyee no dii. Wo deɛ ma yɛnhwɛ ɔsomafo Yakobo ne Yohane. Ɛbɛyɛ sɛ na wɔn maame Salome nua ne Yesu maame. Enti yɛreka a na Yesu nua ne wɔn. Ebetumi aba sɛ na Salome ka ‘mmea foforo pii a na wɔde wɔn ahode resom Yesu ne asomafo no’ ho.—Luka 8:1-3.\nNanso Yesu abusuafo bi wɔ hɔ a egyee bere ansa na wɔregye no adi. Bere a Yesu bɔɔ asu akyi bɛyɛ afe biako no, na nnipadɔm bi ahyiam ofie bi mu retie no. Nanso “bere a n’abusuafo tee no, wɔkɔe sɛ wɔrekɔkyere no, efisɛ wɔkae sɛ: ‘N’adwene asɛe.’” Bere foforo nso Yesu nuanom bi kobisaa no n’akwantu ho asɛm nanso wanyi ano tee. Adɛn ntia? “Asɛm no ara ne sɛ, na ne nuanom nnye no nni.”—Mar. 3:21; Yoh. 7:5.\nSɛ yɛhwɛ Yesu ne n’abusuafo asɛm no a, dɛn na yebetumi asua afi mu? Ade biako ne sɛ bere a ne nuanom bi kae sɛ n’adwene asɛe no, ne bo amfuw wɔn. Yesu wu nyanee akyi mpo no, oyii ne ho adi kyerɛɛ ne nua Yakobo. Yebetumi aka sɛ eyi hyɛɛ Yakobo ne Yesu nuanom foforo nkuran na wohui sɛ ɔne Mesia no ampa. Enti bere a asomafo no ne afoforo wɔ Yerusalem abansoro dan bi mu no, na Yesu nuanom ka wɔn ho, enti wonyaa honhom kronkron no bi. Bere bi akyi no, Yakobo ne Yuda a ɔyɛ Yesu nua foforo nyaa hokwan nwonwaso pii.—Aso. 1:12-14; 2:1-4; 1 Kor. 15:7.\nEBI DEƐ GYE BERE\n“Nea ehia ara ne abotare, abotare, ne abotare. Woyɛ saa a, ebetumi asow aba pa.”—Roswitha\nƐnnɛ nso yɛn abusuafo bi wɔ hɔ a egye bere ansa na wɔaso nokware no mu. Wo deɛ ma yɛmfa Roswitha asɛm no nyɛ nhwɛso. Bere a Roswitha kunu bɔɔ asu 1978 bɛyɛɛ Yehowa Dansefo no, ɔno deɛ na Roma Katolek asɔre adi ne ti. Ná Roswitha nni ne som ho agorɔ koraa, enti ahyɛase no ɔsɔre tiaa ne kunu. Nanso bere rekɔ so no, nneɛma sesae, na obehui sɛ Adansefo no na wɔrekyerɛkyerɛ nokware no. Enti afe 2003 mu no, ɔbɔɔ asu. Dɛn na ɛma ɔyɛɛ nsakrae a ɛte saa? Nea ɛte ne sɛ bere a Roswitha sɔre tiaa ne kunu no, ɔbarima no ne no ampere so. Mmom onyaa ne ho abotare sɛ ɔbɛsesa. Afotu bɛn na Roswitha de ma yɛn? Ɔka sɛ: “Nea ehia ara ne abotare, abotare, ne abotare. Woyɛ saa a, ebetumi asow aba pa.”\nYɛnhwɛ Monika nso. Ɔbɔɔ asu 1974, na mfe du akyi no, ne mmabarima baanu nso bɛyɛɛ Adansefo. Ɛwom, Monika kunu Hans ansɔre antia no de, nanso Hans antumi ammɔ asu kosii afe 2006. Sɛ abusua yi bu kɔmpɔ hwɛ wɔn akyi a, dɛn na wɔwɔ ka? Ɛno ara ne sɛ: “Kɔ so ara bata Yehowa ho, na mma biribiara nsɛe wo gyidi.” Ade biako a abusua no yɛe ne sɛ daa na wɔma Hans hu sɛ wɔdɔ no. Wɔamma wɔn abam ammu, mmom na wogye di sɛ daa-ankɔ-amma bi obegye nokware no.\nMA NOKWARE NO NNWUDWO WƆN\nBere bi Yesu kae sɛ nokware no te sɛ nsu a ɛma daa nkwa. (Yoh. 4:13, 14) Enti yɛpɛ sɛ nokware no dwudwo yɛn abusuafo te sɛ nsu kurennyenn a emu adwo. Nanso yɛmpɛ sɛ yehwie nokware nsu no gu wɔn anom waa ma ɛtram wɔn. Sɛ ebedwudwo wɔn oo, sɛ ɛbɛtram wɔn oo, sɛnea yɛbɛkyerɛkyerɛ yɛn gyidi mu na ɛbɛkyerɛ. Bible ka sɛ: “Ɔtreneeni koma dwen ansa na ama mmuae.” Afei ɛka sɛ, “Onyansafo koma ma n’ano da nhumu adi, na ɛma n’anom kasa yɛ dɛ.” Yɛbɛyɛ dɛn de afotu yi ayɛ adwuma?—Mmeb. 15:28; 16:23.\nYɛmfa no sɛ ɔbea bi pɛ sɛ ɔkyerɛkyerɛ ne gyidi mu kyerɛ ne kunu. Sɛ odi kan dwinnwen asɛm no ho a, ɔbɛto ne bo akasa na n’ano ampa. Ɛnsɛ sɛ ɔma ne kunu nya adwene sɛ ɔrebu no atɛn. Sɛ ɔnwene ne nsɛm yiye a, ebetumi adwudwo ɔbarima no na ama asomdwoe aba fie. Ɔbea no betumi abisa ne ho sɛ, ‘Bere bɛn na me ne me kunu kasa a, ɔbɛyɛ aso atie me? Dɛn na ɔtaa ka ho asɛm anaa ɔkenkan? Dɛn na n’ani gye ho—nyansahu, amanyɔsɛm anaa bɔɔl?’ Dɛn na ɔbea no bɛyɛ de apusuw ɔbarima no ma n’ani abegye Bible ho na wahwɛ sɛ ɔne no nnye akyinnye na ɔnka biribi ntia no? Sɛ odwen eyinom nyinaa ho a, ɛbɛma ɔde nhumu akasa.\nSɛ yɛpɛ sɛ yɛka asɛm ma ɛka yɛn abusuafo a wɔnyɛ Adansefo koma a, ɛnyɛ nea ehia ara ne sɛ yɛbɛto yɛn bo ase akyerɛkyerɛ yɛn gyidi mu. Mmom ɛsɛ sɛ yɛde abrabɔ pa taa akyi.\nBƆ BRA PA BERE NYINAA\nJürgen a yɛaka ne ho asɛm dedaw no kae sɛ: “Fa Bible nkyerɛkyerɛ bɔ wo bra da biara da. Ebia w’abusuafo mfa wɔn ti nnye nokware no de, nanso wobɔ bra pa bere nyinaa a, wobehu ma apusuw wɔn.” Hans yere bɔɔ asu no, edii bɛyɛ mfe 30 ansa na ɔno nso rebɔ asu. Hans kaa too Jürgen asɛm no so sɛ: “Ehia paa sɛ wobɔ wo bra sɛ Kristoni; ɛbɛma w’abusuafo ahu sɛ nokware no reboa wo wɔ w’asetenam.” Yɛn gyidi nti yɛda nsow wɔ afoforo ho. Nanso sɛ yɛn abusuafo hwɛ yɛn a, ɛsɛ sɛ wohu sɛ yɛwɔ suban pa, na ɛnyɛ sɛ yɛn gyidi asɛe yɛn.\n“Ehia paa sɛ wobɔ wo bra sɛ Kristoni; ɛbɛma w’abusuafo ahu sɛ nokware no reboa wo wɔ w’asetenam.”—Hans\nƆsomafo Petro de afotu maa mmea a wɔn kununom nni nokware no mu. Ɔka kyerɛɛ wɔn sɛ: “Mommrɛ mo ho ase mma mo ankasa mo kununom, na sɛ ebinom anyɛ aso amma asɛm no a, ɔyerenom nam wɔn abrabɔ so anya wɔn a ɔkasa nka ho, efisɛ wɔn ankasa bedi mo abrabɔ kronn ne obu a emu dɔ no ho adanse. Na mommma mo ahosiesie nnyɛ nnipa ani so de, mmɛsawɔw ne sikahyɛ anaa ntadehyɛ, na mmom momma ɛnyɛ komam nipa a wahintaw, honhom a ɛyɛ komm na edwo, atade a ɛmporɔw; eyi na ɛsom bo Onyankopɔn anim.”—1 Pet. 3:1-4.\nPetro asɛm yi kyerɛ sɛ ɔbea bi abrabɔ pa betumi apusuw ne kunu ma wabegye nokware no. Bere a Christa bɔɔ asu 1972 no, ɔde sii n’ani so sɛ ɔde Bible mu asɛm no bɛyɛ adwuma. Enti efi saa bere no nyinaa wabɔ mmɔden sɛ ɔde n’abrabɔ pa bɛka ne kunu koma. Bere bi na ne kunu ne Adansefo no sua ade nanso wanso nokware no mu. Wakɔ asafo nhyiam pɛn na ɔne anuanom bɔ kama. Anuanom nso ma no nidi a ɛfata; wɔmfa ɔsom no nguan ne ho. Christa rebɔ mmɔden sɛ ɔbɛyɛ biribi ma aka ne kunu koma. Dɛn na ɔyɛ?\nChrista kae sɛ: “Masi me bo sɛ meremman mfi Yehowa kwan ho da. Mereyɛ saa nyinaa na merebɔ mmɔden sɛ mede m’abrabɔ benya me kunu a ‘ɔkasa nka ho.’ Nea ɔpɛ biara a meyɛ ma no, gye nea Bible mpene so. Migye tom sɛ ɔwɔ hokwan sɛ ɔyɛ nea ɔpɛ, enti magyaw biribiara ama Yehowa.”\nChrista asɛm yi kyerɛ yɛn sɛ mfaso wɔ so paa sɛ yɛyɛ fakaa. Da biara ɔyɛ nneɛma a ɛbɛhyɛ ne gyidi den; ɔkɔ asafo nhyiam daa na ɔmfa n’asɛnka kɔ nso nni agorɔ. Nanso ommu n’ani ngu ne kunu so, onya ne ho adagyew, na ɔma ohu sɛ ɔdɔ no. Sɛ yɛne yɛn abusuafo a wonni nokware no mu redi a, ɛyɛ papa sɛ yɛyɛ fakaa na yɛte wɔn ase. Bible ka sɛ: “Biribiara wɔ ne bere a wɔahyɛ ato hɔ.” Eyi kyerɛ sɛ ɛsɛ sɛ yeyi bere si hɔ ma yɛn abusuafo, ɛnkanka yɛn ahokafo a wonni nokware no mu no. Sɛ yenya wɔn ho bere a, ɛno nko ara mpo frɛfrɛ nkɔmmɔbɔ. Nokware a ɛwom ara ne sɛ, sɛ yegye bere ne wɔn bɔ nkɔmmɔ a, ɛremma wɔnte nka sɛ wɔayɛ ankonam na wɔatwe ninkunu.—Ɔsɛnk. 3:1.\nYɛnhwɛ Holger nso. Ɔne n’abusuafo a aka bɔɔ asu no, mfe 20 akyi ansa na wɔn papa rebɔ asu. Holger kae sɛ: “Sɛ yɛn busuani bi nni nokware no mu a, ehia paa sɛ yɛma ohu sɛ yɛdɔ no na yɛbɔ mpae ma no.” Christa nso kae sɛ ‘ɔrempa abaw da; ogye di paa sɛ daakye bi ne kunu begye nokware no na wabɛsom Yehowa.’ Sɛ yɛn abusuafo nni nokware no mu a, ɛnsɛ sɛ yɛpa abaw. Mmom ɛsɛ sɛ daa yenya anidaso sɛ wobetumi abɛka yɛn ho.\nNea ɛsɛ sɛ yɛde yɛ yɛn botae ni: Ɛsɛ sɛ yɛhwɛ na yɛne abusuafo no ntam ansɛe. Bio ɛsɛ sɛ yɛfa kwan bi so ma wohu nokware no ho biribi. Afei ehia sɛ yɛbɔ mmɔden sɛ yɛbɛka Bible mu asɛm ma aka wɔn koma. Momma yɛnyɛ eyi nyinaa wɔ “odwo ne obu a emu dɔ mu.”—1 Pet. 3:15.


Филимону 1 CARS - Filemon 1 NA-TWI | Biblica América Latina\nФилимону 1 CARS - Filemon 1 NA-TWI\n1 Saa nhoma yi fi Paulo a esiane Kristo Yesu nti, ɔyɛ odeduani no ne yɛn nuabarima Timoteo nkyɛn. Yɛde kɔma yɛn adamfo ne yɛn yɔnko Filemon 2 ne asafo a wohyia wɔ wo fi no ne yɛn nuabea Apia ne yɛn yɔnko sraani Arkipo no.\n4 Onua Filemon, bere biara a mebɔ mpae no, mebɔ bi ma wo na meda me Nyankopɔn nso ase. 5 Mete dɔ a wodɔ Onyankopɔn nkurɔfo ne gyidi a wowɔ wɔ Awurade Yesu mu no. 6 Me mpaebɔ ne sɛ, baako a yɛne wo ayɛ sɛ gyidifo no bɛma yɛn ntease a emu dɔ wɔ nhyira biara a yenya fi Kristo mu no mu. 7 Onua pa, wo dɔ no ama me anigye na ahyɛ me nkuran nso. Woakanyan Onyankopɔn nkurɔfo.\n8 Eyi nti, mitumi de akokoduru kasa kyerɛ wo sɛ wo nua wɔ Kristo mu, hyɛ wo ma woyɛ nea ɛsɛ sɛ woyɛ. 9 Ɔdɔ so na menam de saa asɛm yi to w’anim. Ɛwom sɛ me Paulo a meyɛ Kristo Yesu nanmusini na mprempren, ne nti meyɛ odeduani no, na meyɛ nea mereyɛ yi. 10 Enti migyina Onesimo a ɔyɛ me ba wɔ Kristo mu ananmu bisa, efisɛ, bere a meda afiase no, na ɔyɛ me ba honhom mu. 11 Bere bi a atwam no na ne ho nni mfaso ma wo nanso mprempren de, ne ho wɔ mfaso ma me ne wo. 12 Merema no asan n’akyi aba wo nkyɛn mprempren ara. Me koma ka ba a ɔreba no ho.\n13 Esiane Asɛmpa no nti, mepɛ sɛ ɔtena me nkyɛn bere a meda afiase yi sɛnea ɛbɛyɛ a obesi w’ananmu aboa me. 14 Nanso mempɛ sɛ mehyɛ wo sɛ boa me. Mmom, mepɛ sɛ wo ara wufi wo pɛ mu boa me. Ɛno nti, merenyɛ biribiara gye sɛ wopene so.\n15 Ebia na Onesimo twee ne ho kakra na akyiri yi wabedi nna wo nkyɛn. 16 Mprempren ɔnyɛ ɔsomfo kɛkɛ efisɛ, ɔkyɛn ɔsomfo. Ɔyɛ onua pa wɔ Kristo mu. Ɔsom bo ma me. Saa ara nso na ɔbɛsom bo ama wo sɛ ɔsomfo ne onua wɔ Awurade mu.\n17 Enti sɛ wudwen me ho sɛ wo fafafo a, saa ara nso na gye no awaawaatuu sɛnea wubegye me no ara. 18 Sɛ wayɛ wo biribi anaasɛ ɔde wo ka bi a, dan ma me. 19 Ɛha de, me ara mede me nsa bɛhyɛ ase sɛ: Me Paulo, metua wo ka. Ɛnsɛ sɛ mekae wo sɛ wo nkwa gyina me so. 20 Enti, me nua, mesrɛ wo sɛ, Awurade nti, yɛ me saa adɔe yi; ka me koma hyew sɛ wo nua wɔ Kristo mu.\n21 Mewɔ anidaso sɛ, nea merekyerɛw wo yi, wobɛyɛ ama aboro nea merebisa wo yi so.\n22 Afei pɛ ɔdan ma me efisɛ, minim sɛ Onyankopɔn betie mo mpaebɔ ama mabɛka mo ho bio.\n23 Epafra a Kristo Yesu nti ɔne me da afiase no kyia wo.\n24 Saa ara nso na Marko, Aristako, Dema ne Luka nso kyia wo.\n25 Awurade Kristo adom nka mo nyinaa.\nNA-TWI : Filemon 1


Mateo Asɛmpa No 13:1-58\nAHENNI HO MFATOHO NO (1-52)\nNea enti a Yesu yɛɛ mfatoho (10-17)\nOgufo ho mfatoho no nkyerɛkyerɛmu (18-23)\nHwiit ne nwura bɔne (24-30)\nSinapi aba ne mmɔkaw (31-33)\nMfatoho a ɔde yɛɛ adwuma no maa nkɔmhyɛ baa mu (34, 35)\nHwiit ne nwura bɔne ho mfatoho no nkyerɛkyerɛmu (36-43)\nAgyapade a wɔde ahintaw ne ahene pa (44-46)\nAsau no (47-50)\nAgyapade foforo ne dedaw (51, 52)\nYesu kuromfo poo no (53-58)\n13 Saa da no, Yesu fii fie hɔ kɔtenaa mpoano. 2 Na nnipadɔm bebree betwaa ne ho hyiae, enti ɔkɔforoo ɔkorow bi tenaa mu, na na nnipadɔm no nyinaa gyinagyina mpoano hɔ.+ 3 Afei ɔde mfatoho kaa nsɛm pii kyerɛɛ wɔn+ sɛ: “Hwɛ! Ogufo bi kɔe sɛ ɔrekogu aba.+ 4 Bere a ɔregu aba no, ebi koguu kwankyɛn, na nnomaa bedii.+ 5 Ebi nso koguu baabi a abotan wɔ a dɔte pii nni, na esiane sɛ dɔte pii nni hɔ nti, ntɛm ara na efifii.+ 6 Nanso bere a owia puei no, ɛhyee no, na esiane sɛ enni ntini nti, ewui. 7 Ebi koguu nsɔe mu, na nsɔe no nyinii, na emiaa no.+ 8 Na ebi nso koguu asaase pa mu, na efii ase sow aba; ebi mmɔho 100, ebi mmɔho 60, na ebi nso mmɔho 30.+ 9 Ma nea ɔwɔ aso no ntie.”+ 10 Enti asuafo no bae bebisaa no sɛ: “Adɛn nti na wode mfatoho kasa kyerɛ wɔn?”+ 11 Obuaa wɔn sɛ: “Mo na wɔde ama mo sɛ monte ɔsoro Ahenni ho ahintasɛm kronkron no ase,+ na wɔn de, wɔmfa mmaa wɔn. 12 Na obiara a ɔwɔ ntease no, Onyankopɔn bɛma no bi aka ho, na nea onni ntease no de, ntease kakra a ɔwɔ no mpo, Onyankopɔn begye afi ne nsam.+ 13 Eyi nti na mede mfatoho kasa kyerɛ wɔn; efisɛ wɔhwɛ de, nanso wɔhwɛ no kwa, na wɔte de, nanso wɔte no kwa, na wɔnte ase.+ 14 Na wɔn so na Yesaia nkɔmhyɛ no aba mu. Ɛka sɛ: ‘Ɔte de mobɛte nanso morente ase; ɔhwɛ de mobɛhwɛ nanso morenhu.+ 15 Efisɛ ɔman yi koma apirim, na wɔde wɔn aso atie kwa. Wɔakata wɔn ani sɛnea ɛbɛyɛ a wɔremfa wɔn ani nhu da, na wɔremfa wɔn aso ntie, na wɔremfa wɔn koma nte ase, na wɔansakra amma mansa wɔn yare.’+ 16 “Nanso anigye ne mo ani, efisɛ ehu ade, ne mo aso, efisɛ ɛte asɛm.+ 17 Nokwarem mereka akyerɛ mo sɛ, ná adiyifo ne atreneefo bebree pɛ sɛ wohu nneɛma a seesei muhu yi, nanso wɔanhu;+ ná wɔpɛ sɛ wɔte nsɛm a mote yi, nanso wɔante. 18 “Afei muntie nea ogufo ho mfatoho no kyerɛ.+ 19 Obiara a ɔte Ahenni no ho asɛm na ɔnte ase no, ɔbɔnefo no+ ba behwim nea wɔagu no ne koma mu no; eyi ne nea ekoguu kwankyɛn no.+ 20 Na nea ekoguu abotan so no, ɔno ne nea ɔte asɛm no, na ɔde anigye gye tom ntɛm ara.+ 21 Nanso esiane sɛ onni ntini biara nti, ɔtena hɔ kakra, na sɛ asɛm no nti ohu amane anaa wɔtan n’ani a, ɛto no hintidua ntɛm ara. 22 Na nea ekoguu nsɔe mu no, ɔno ne nea ɔte asɛm no, nanso wiase yi* mu dadwen+ ne ahonyade nnaadaa mia asɛm no, na ɛnsow aba.+ 23 Na nea ekoguu asaase pa mu no, ɔno ne nea ɔte asɛm no na ɔte ase, na ɔsow aba ankasa; ebi 100, ebi 60, na ebi nso 30.”+ 24 Ɔmaa wɔn mfatoho foforo sɛ: “Ɔsoro Ahenni te sɛ ɔbarima bi a oduaa hwiit* wɔ n’afuw mu. 25 Bere a nnipa adeda no, ne tamfo bae, na obeduaa nwura bɔne wɔ hwiit no mu, na ogyaw hɔ kɔe. 26 Bere a eyiyii ahaban na ɛsow aba no, nwura bɔne no nso yii ne ho adi. 27 Enti ofiwura no nkoa bɛka kyerɛɛ no sɛ, ‘Owura, ɛnyɛ hwiit* na wuduae wɔ w’afuw no mu? Ɛnde ɛyɛɛ dɛn na nwura bɔne aba mu yi?’ 28 Ɛnna ɔka kyerɛɛ wɔn sɛ, ‘Ɔtamfo bi na ɔbɛyɛɛ saa.’+ Nkoa no ka kyerɛɛ no sɛ, ‘Wopɛ sɛ yekotutu anaa?’ 29 Ɔkae sɛ, ‘Daabi, efisɛ anhwɛ a, bere a moretutu nwura bɔne no, mubetutu hwiit no afra. 30 Momma abien no nyinaa nnyin nkosi twabere, na twabere du a, mɛka akyerɛ atwafo no sɛ: Munni kan ntutu nwura bɔne no na monkyekyere no atifi atifi nkɔhyew; afei mommoaboa hwiit no ano ngu m’adekoradan mu.’”+ 31 Ɔmaa wɔn mfatoho foforo sɛ: “Ɔsoro Ahenni te sɛ sinapi aba a obi fa koduae wɔ n’afuw mu.+ 32 Nea ɛwom ne sɛ, ɛno ne aba nyinaa mu nea esua koraa, nanso sɛ enyin a, ɛba bɛyɛ afifide* mu nea ɛsõ sen biara, na ɛbɛyɛ dua ma wim nnomaa bɛtena ne mmaa so.” 33 Ɔsan maa wɔn mfatoho foforo sɛ: “Ɔsoro Ahenni te sɛ mmɔkaw* a ɔbea bi de fraa esiam bɛyɛ olonka ason ne fã* kosii sɛ ne nyinaa kawee.”+ 34 Yesu de mfatoho na ɛkaa eyinom nyinaa kyerɛɛ nnipadɔm no. Nokwasɛm ne sɛ, wankasa ankyerɛ wɔn a wanyɛ mfatoho,+ 35 na ama nea wɔnam odiyifo no so kae no aba mu sɛ: “Mfatoho na mede bɛkasa; mɛpae mu aka nsɛm a ahintaw fi mfiase no.”*+ 36 Afei ogyaa nnipadɔm no kwan, na ɔkɔɔ fie. Na n’asuafo no baa ne nkyɛn bɛka kyerɛɛ no sɛ: “Kyerɛkyerɛ afuw mu nwura bɔne ho mfatoho no mu kyerɛ yɛn.” 37 Obuaa wɔn sɛ: “Nea oduaa hwiit* no ne onipa Ba no; 38 afuw no ne wiase.+ Hwiit* no ne Ahenni mma no; nwura bɔne no ne ɔbɔnefo no mma,+ 39 na ɔtamfo a ogui no ne Ɔbonsam. Twabere no ne wiase* awiei bere, na atwafo no ne abɔfo. 40 Enti, sɛnea wotutu nwura bɔne no de ogya hyew no, saa ara na ɛbɛyɛ wɔ wiase yi* awiei bere mu.+ 41 Onipa Ba no bɛsoma n’abɔfo, na wɔbɛboaboa biribiara a ɛto hintidua ne wɔn a wɔyɛ nneɛma bɔne* ano afi n’Ahenni no mu, 42 na wɔbɛtow wɔn agu ogya fononoo no mu.+ Ɛhɔ na wobesu na wɔaka wɔn se asi so denneennen.* 43 Saa bere no, atreneefo bɛhyerɛn paa sɛ owia+ wɔ wɔn Agya Ahenni mu. Ma nea ɔwɔ aso no ntie. 44 “Ɔsoro Ahenni te sɛ agyapade* bi a wɔde ahintaw wuram a obi kohui na ɔde siei. Anigye a onyae nti, ɔkɔtɔn nea ɔwɔ nyinaa kɔtɔɔ saa asaase no.+ 45 “Bio nso, ɔsoro Ahenni te sɛ oguadini bi a otu kwan kɔhwehwɛ abohene. 46 Bere a ohuu abohene baako a ne bo yɛ den no, ɔkɔe, na ntɛm ara ɔkɔtɔn nea ɔwɔ nyinaa, na ɔkɔtɔe.+ 47 “Bio nso, ɔsoro Ahenni te sɛ asau a wogyaw guu po mu ma eyii mpataa ahorow nyinaa bi. 48 Bere a ɛyɛɛ ma no, wɔtwe baa mpoano, na wɔtenaa ase boaboaa papa no+ ano guu ade mu, na nea enye+ no de, wɔtow gui. 49 Sɛ wiase* awiei bere no du a, saa ara na ɛbɛyɛ. Abɔfo no bɛkɔ akoyiyi abɔnefo afi atreneefo mu, 50 na wɔbɛtow wɔn agu ogya fononoo no mu. Ɛhɔ na wobesu na wɔaka wɔn se asi so denneennen.* 51 Obisae sɛ: “Motee eyinom nyinaa ase anaa?” Na wobuae sɛ: “Yiw.” 52 Ɛnna ɔka kyerɛɛ wɔn sɛ: “Sɛ ɛte saa a, ɔkyerɛkyerɛfo biara a wɔakyerɛ no ɔsoro Ahenni ho ade no, ɔte sɛ ofiwura bi a oyi nneɛma fi ɔdan a ɔde n’agyapade sie mu no mu. Oyi nneɛma foforo ne dedaw nyinaa pue.” 53 Bere a Yesu maa mfatoho ahorow yi wiei no, ofii hɔ kɔe. 54 Na bere a ɔkɔɔ ne kurom no,+ ofii ase kyerɛkyerɛɛ wɔn wɔ wɔn hyiadan mu maa wɔn ho dwiriw wɔn, na wɔkae sɛ: “Ɛhe na onipa yi nyaa nyansa ne tumi a ɔde yɛ anwonwade yi?+ 55 Ɛnyɛ kapenta no ba no ni?+ Ɛnyɛ ne maame na wɔfrɛ no Maria no, na ne nua mmarima nso, wɔmfrɛ wɔn Yakobo ne Yosef ne Simon ne Yuda anaa?+ 56 Na ne nua mmea nso, ɛnyɛ yɛne wɔn nyinaa na ɛwɔ ha? Ɛnde ɛhe na onyaa eyinom nyinaa fii?”+ 57 Enti ɔbɛyɛɛ hintidua maa wɔn.+ Nanso Yesu ka kyerɛɛ wɔn sɛ: “Wodi odiyifo ni baabiara, gye ne kurom ne ɔno ara ne fi.”+ 58 Na esiane sɛ wonni gyidi nti, wanyɛ anwonwade bebree wɔ hɔ.\n^ Nt., “aba pa.”\n^ Anaa “susukuruwa akɛse abiɛsa.”\n^ Ebetumi nso akyerɛ, “wiase mfiase.”\n^ Anaa “wɔn a wɔto mmara.”\n^ Anaa “ademude.”


Yoɛl 1 ASCB – Иоиль 1 CARST | Biblica\nYoɛl 1 ASCB – Иоиль 1 CARST\n1Awurade asɛm a ɛbaa Petuel babarima Yoɛl so nie.\nƐda A Ntutummɛ No Bɛba\n2Montie saa asɛm yi, mo mpanimfoɔ;\nmontie, mo a mote asase no so nyinaa.\nAsɛm bi a ɛte sɛi asi mo mmerɛ so\nanaa mo mpanimfoɔ mmerɛ so pɛn?\nna wɔn mma nso nka nkyerɛ awoɔ ntoatoasoɔ a ɛdi soɔ no.\n4Deɛ ntutummɛ kuo no gyaeɛ no\nntutummɛ akɛseɛ no awe\ndeɛ ntutummɛ akɛseɛ no gyaeɛ no\nntutummɛ nkumaa no awe\ndeɛ ntutummɛ nkumaa no gyaeɛ no\nntutummɛ afoforɔ awe.\n5Mo asabofoɔ, monyane, na monsu!\nMo a monom bobesa nyinaa, montwa adwo;\nmontwa adwo ɛfiri sɛ nsã foforɔ no\nwɔayi afiri mo ano.\n6Ɔman bi atu mʼasase so sa\nɛdɔm a wɔyɛ den na wɔntumi nkane wɔn;\nna wɔwɔ gyatabereɛ sebɔmmɔfoɔ.\n7Wɔasɛe me bobe\nagya ne mman a ayɛ fitaa hɔ.\n8Di awerɛhoɔ sɛ ababaawa a ɔfira ayitoma\nna ɔresu ne kunu a ɔwaree no ne mmabaawaberɛ mu.\n9Aduane ne ahwiesa afɔrebɔdeɛ,\nwɔayi afiri Awurade efie.\nAsɔfoɔ no retwa adwoɔ,\nasase no so awo wesee\naduane no asɛe\nnsã foforɔ no awe\n11Mo ani nwu, mo akuafoɔ,\nmo ntwa adwo, mo a modua bobe;\nMonsi apinie mma ayuo ne atokoɔ,\nɛfiri sɛ otwaberɛ no asɛe.\n12Bobe no akusa\nAteaa nnua, mmɛdua, aperɛ ne\nnnua a ɛwɔ mfuo no so nyinaa ahye.\nNokorɛm, anigyeɛ a nnipa wɔ no\n13Momfira ayitoma na monni awerɛhoɔ, Ao asɔfoɔ;\nmo a mosom afɔrebukyia anim, montwa adwo.\nMomfira ayitoma mmɛsiri pɛ\nmo a mosom Onyankopɔn anim;\nɛfiri sɛ aduane ne ahwiesa afɔrebɔdeɛ no\nɛto atwa wɔ Onyankopɔn efie.\n14Mommɔ mmuadadie kronkron ho dawuro;\nmmra Awurade mo Onyankopɔn efie\nna wɔmmesu mfrɛ Awurade.\n15Ɛda no aba!\nAwurade ɛda no abɛn;\nƐbɛba sɛ ɔsɛeɛ a ɛfiri Otumfoɔ hɔ.\n16Yɛnnhunuu sɛ aduane ho ayɛ na,\nsɛ anigyeɛ ne ahosɛpɛ nso to atwa\nwɔ yɛn Onyankopɔn efie anaa?\n17Aba no wu wɔ asase wesee mu,\naburopata nso ho nni mfasoɔ,\nɛfiri sɛ nnuane no ahye.\n18Sɛdeɛ anantwie su!\nNa anantwikuo kyinkyini kwa.\nNnwankuo mpo rebrɛ\nɛfiri sɛ wɔnni adidibea.\n19Awurade, wo na mesu frɛ wo,\nɛfiri sɛ ogya ahye ɛserɛ so adidibea\nna ogyaframa ahye mfuo no so nnua nyinaa.\n20Wiram mmoa mpo pere hwehwɛ wo.\nna ogya ahye ɛserɛ so adidibea.\nASCB : Yoɛl 1


哥林多後書 1 CCBT - Nnwom 1 NA-TWI\n3我們主耶穌基督的父上帝當受讚美！祂是仁慈的父和賜一切安慰的上帝。 4我們遭遇任何患難，祂都安慰我們，使我們能夠用祂給我們的安慰去安慰那些在各樣患難中的人。 5正如我們多受基督所受的苦楚，也靠基督多得安慰。 6我們遭受患難，是為了使你們得到安慰和拯救；我們得到安慰，也是為了使你們得到安慰，以便你們能忍受像我們所遭遇的諸般苦難。 7我們對你們堅信不移，因為知道你們既和我們同受患難，也必和我們同得安慰。\n8弟兄姊妹，希望你們知道我們在亞細亞所遭遇的苦難。那時我們承受極大的壓力，超過了我們的極限，甚至連活命的指望都沒了。 9我們心裡覺得必死無疑，這使我們不倚靠自己，只倚靠使死人復活的上帝。 10祂曾救我們脫離死亡的威脅，將來還要救我們。我們深信祂必繼續救我們。 11你們也要用祈禱幫助我們，使恩典藉著許多人的禱告臨到我們，眾人便因此而為我們感恩。\n15我有這樣的把握，所以早就計劃去你們那裡，使你們有兩次蒙福的機會。 16我打算從你們那裡去馬其頓，再從馬其頓回到你們那裡，然後你們為我送行前往猶太。 17我定了這計劃，難道會反覆無常嗎？難道我是意氣用事，出爾反爾嗎？ 18我在信實的上帝面前保證：我們對你們說的話絕不會忽是忽非！ 19我和西拉、提摩太在你們當中所傳揚的那位上帝的兒子耶穌基督絕不會忽是忽非，在祂只有「是」。 20因為上帝的一切應許在基督裡都是確實的，所以我們也是藉著基督說「阿們1·20 「阿們」是「誠然如此」的意思。」，將榮耀歸於上帝。 21是上帝使我們和你們一同在基督裡信心堅固。祂差遣1·21 「差遣」希臘文是「膏立」。了我們， 22在我們身上蓋了祂自己的印記，並讓聖靈住在我們心中作擔保。\nCCBT : 哥林多後書 1\nKorintofo II 1\n1Efi Paulo a Onyankopɔn ayi no sɛ ɔyɛ Kristo Yesu somafo no ne Timoteo a ɔyɛ yɛn nuanom no baako a wɔde rekɔto Onyankopɔn asafo a ɛwɔ Korinto ne ahotefo a wɔwɔ Akaiaman mu no nyinaa anim no nkyɛn. 2 Adom ne asomdwoe a efi yɛn Agya Onyankopɔn ne Awurade Yesu Kristo nka mo.\n3 Momma yɛnna Onyankopɔn a ɔyɛ yɛn Awurade Yesu Kristo Agya no a ɔyɛ adom Agya na ɔyɛ Onyankopɔn a mmoa nyinaa fi no no ase. 4 Ɔboa yɛn wɔ yɛn amane nyinaa mu na yɛnam mmoa a yɛn ankasa anya afi Onyankopɔn nkyɛn no so atumi aboa afoforo a wɔwɔ amane ahorow mu no. 5 Sɛnea yɛwɔ Kristo amanehunu mu kyɛfa no, saa ara nso na yenya Kristo mmoa a ɛdɔɔso no. 6 Sɛ yehu amane a, efi mo mmoa ne mo nkwagye nti. Sɛ wɔboa yɛn a, na mo nso wɔaboa mo ama mo ahoɔden a monam boasetɔ so betumi agyina amane a yehu na yetumi gyina ano no ano bi. 7 Enti gyidi a yɛwɔ wɔ mo mu no nhinhim. Yenim sɛ, sɛnea mo ne yɛn hu amane no, saa ara nso na mmoa a yenya no, munya bi.\n8 Anuanom, yɛpɛ sɛ yɛtwe mo adwene ba ɔhaw a ɛtoo yɛn wɔ Asia mantam mu no so. Amane a yɛfaa mu no so, na na emu yɛ duru enti yɛn asetena mu anidaso nyinaa yerae. 9 Yɛtee nka sɛ wɔabu yɛn kumfɔ. Saa asɛm yi sii sɛnea ɛbɛyɛ a yɛremfa yɛn ho nto yɛn ankasa so na mmom, yɛde yɛn ho bɛto Onyankopɔn a ɔma awufo sɔre no so. 10 Wayi yɛn afi saa owu amanehunu yi mu na obegye yɛn. Ɔno na yɛde yɛn ani ato no so sɛ, sɛ mokɔ so bɔ mpae ma yɛn a, 11 obegye yɛn bio. Eyi kyerɛ sɛ, wobebua mpae dodow biara a mobɔ ma yɛn no na Onyankopɔn behyira yɛn, na dodow no ara ama wɔn nne so de ada no ase ama yɛn.\n12 Nea yɛhoahoa yɛn ho wɔ mu ne sɛ: yɛn ahonim kyerɛ yɛn sɛ, yɛn asetena wɔ wiase ha, ne titiriw no, ayɔnkofa a ɛda yɛne mo ntam no, fi Onyankopɔn nokware turodoo a efi tumi a efi n’adom mu na emfi onipa nimdeɛ mu. 13 Nsɛm a mubetumi akenkan, ate ase nko na yɛkyerɛw de brɛ mo. Mewɔ anidaso sɛ, mobɛte biribiara a 14 monte ase yiye no ase daakye sɛnea ɛbɛyɛ a da a Awurade Yesu bɛba no, mode yɛn bɛhoahoa mo ho na yɛn nso yɛde mo ahoahoa yɛn ho.\n15 Na minim sɛ saa asɛm yi bɛba mu. Ɛno nti na mehyehyɛe sɛ mɛba abɛsra mo na moanya nhyira mpɛn abien. 16 Meyɛɛ m’adwene sɛ, sɛ merekɔ Makedonia a, mɛba mo nkyɛn, na meresan nso a, mafa mo hɔ bio na mabisa mmoa afi mo nkyɛn ansa na makɔ Yudea.\n17 Midwen ho yiye na meyɛɛ saa nhyehyɛe yi anaa? Anaasɛ menam wiase kwan so na meyɛɛ saa nhyehyɛe no na matwa me ho aka se, “Yiw, Yiw,” ne “Dabi, Dabi,” wɔ bere koro no ara mu? 18 Sɛnea Onyankopɔn yɛ ɔnokwafo no, me bɔ a mehyɛɛ mo no nyɛ “Yiw” anaa “Dabi” asɛm.\n19 Efisɛ, Yesu Kristo, Onyankopɔn Ba no a Silas ne Timoteo ne m’ankasa kaa ne ho asɛm kyerɛɛ mo no nyɛ “Yiw” ne “Dabi” Nyankopɔn Ba. Yesu yɛ “Yiw” ma Onyankopɔn 20 na ɔno na ɔyɛ “Yiw” ma Onyankopɔn bɔhyɛ nyinaa. Eyi nti na ɛnam Yesu Kristo so nti yɛka yɛn “Amen” de hyɛ Onyankopɔn anuonyam no. 21 Afei Onyankopɔn no ankasa na ɔma yɛne mo tumi gyina pintinn wɔ Kristo mu. Ɔno na ɔsraa yɛn 22 faa yɛn sɛ ne de, ɛnna ɔde ne Honhom Kronkron no hyɛɛ yɛn koma mu de sii nea ɔwɔ ma yɛn nyinaa so dua.\n23 Mefrɛ Onyankopɔn sɛ m’adanse. Onim me koma mu. Sɛnea ɛbɛyɛ a mubenya kwan agye mo ahome nti na mankɔ Korinto no. 24 Ɛnyɛ yɛn adwene ne sɛ yɛbɛhyɛ mo ama mo agye biribi adi, efisɛ mugyina pintinn wɔ gyidi mu. Na mmom, mo ahotɔ nti na yɛne mo yɛ adwuma.\nNA-TWI : Korintofo II 1


20 Yehowa toaa so kasa kyerɛɛ Mose sɛ: 2 “Ka kyerɛ Israelfo sɛ, ‘Israelni anaa ɔhɔho biara a ɔte Israel a ɔde ne ba bɛma Molek+ no, wonkum no. Asase no sofo nsiw no abo nkum no. 3 Mɛma m’ani asã onipa a ɔte saa na matwa no afi ne man mu,+ efisɛ ɔde ne ba ama Molek de agu me kronkronbea+ ne me din kronkron no ho fĩ.+ 4 Na sɛ ɔde ne ba ma Molek na asase no sofo bu wɔn ani gu so na wɔankum no+ a, 5 ɛnde mɛma m’ani asã saa nipa no ne n’abusua,+ na metwa ɔne wɔn a wodii n’akyi ne Molek bɔɔ aguaman+ no nyinaa afi wɔn man mu. 6 “‘Ɔkra biara a obefi m’akyi ne adebisafo+ anaa asumanfo+ akɔbɔ aguaman no, mɛma m’ani asã ɔkra a ɔte saa no na matwa no afi ne man mu.+ 7 “‘Montew mo ho na monyɛ kronkron,+ efisɛ mene Yehowa mo Nyankopɔn. 8 Monkora m’ahyɛde so na munni so.+ Me Yehowa na merema mo ho atew.+ 9 “‘Obiara a ɔbɛdome ne papa anaa ne maame+ no, wonkum no.+ Ne papa ne ne maame na wadome wɔn, enti n’ankasa mogya begu ne ti so.+ 10 “‘Ɔbarima a ɔne ɔbarima foforo yere bɛsɛe aware, kyerɛ sɛ ɔne ne yɔnko yere bɛda+ no, wonkum no. Wonkum ɔbarima ne ɔbea awaresɛefo no nyinaa.+ 11 Ɔbarima a ɔne ne papa yere bɛda no ayi ne papa adagyaw so.+ Wonkum wɔn baanu nyinaa. Wɔn ankasa mogya begu wɔn ti so. 12 Sɛ ɔbarima ne n’asebea, kyerɛ sɛ ne ba yere da a, wonkum wɔn baanu nyinaa.+ Wɔayɛ akyide. Wɔn ankasa mogya begu wɔn ti so.+ 13 “‘Sɛ ɔbarima ne ne yɔnko barima da sɛnea ɔne ɔbea da a, wɔn baanu nyinaa ayɛ akyide.+ Ɛsɛ sɛ wokum wɔn. Wɔn ankasa mogya begu wɔn ti so. 14 “‘Sɛ ɔbarima fa ɔbea ne ne maame nyinaa a, ɛyɛ ahohwibra.+ Ɛsɛ sɛ wɔhyew ɔne wɔn nyinaa wɔ ogya mu+ na ahohwibra+ antena mo mu. 15 “‘Ɔbarima biara a ɔde ne ho nsu bɛma aboa no,+ ɛsɛ sɛ mukum ɔne aboa no nyinaa. 16 Na sɛ ɔbea bi de ne ho ma aboa sɛ ɔmfa no+ a, munkum ɔbea no ne aboa no nyinaa. Owu ara na ɛsɛ sɛ wowu. Wɔn ankasa mogya begu wɔn ti so. 17 “‘Sɛ ɔbarima bi fa ne nuabea a ɔyɛ ne papa ba anaa ne maame ba na ohu n’adagyaw na ɔbea no nso hu n’adagyaw a, ɛyɛ aniwude.+ Enti ɛsɛ sɛ wokum wɔn wɔ wɔn man mufo anim. Ɛyɛ ne nuabea adagyaw na wayi so, enti ɔbɛsoa ne bɔne. 18 “‘Sɛ ɔbarima ne ɔbea a wayɛ bra da ma oyi n’adagyaw so a, ɛyɛ ɔbea no mogya abura na wɔn baanu abue so.+ Enti wontwa wɔn mfi wɔn man mu. 19 “‘Nyi wo maame nuabea anaa wo papa nuabea adagyaw so,+ efisɛ obi yɛ saa a, wayi ne busuani ho.+ Wɔbɛsoa wɔn bɔne. 20 Sɛ obi ne ne papa nua yere da a, ɛyɛ ne papa nua adagyaw so na wayi.+ Wɔbɛsoa wɔn bɔne. Wobewu a wonni mma.+ 21 Sɛ obi fa ne nua yere a, ɛyɛ abofonode.+ Ne nua adagyaw so na wayi. Wɔrennya mma. 22 “‘Munni m’ahyɛde+ ne m’atemmusɛm+ nyinaa so na asase a mede mo rekɔ so no amfe mo angu.+ 23 Na monhwɛ na moanyɛ aman a merepam wɔn afi mo anim no amanne,+ efisɛ eyinom na wɔyɛ a wɔn ho yɛ me abofono no.+ 24 Eyi nti na meka kyerɛɛ mo sɛ:+ “Mobɛfa wɔn asase, na me nso mede asase a nufusu ne ɛwo sen wɔ so bɛma mo ayɛ mo agyapade.+ Mene Yehowa mo Nyankopɔn; me na matew mo afi aman a aka no ho.”+ 25 Momma nsonsonoe nna mmoa a wɔn ho tew ne wɔn a wɔn ho ntew ntam, ne nnomaa a wɔn ho tew ne wɔn a wɔn ho ntew ntam.+ Na mommfa mmoa anaa nnomaa anaa biribiara a ɛwea fam a mayi asi hɔ sɛ wɔn ho ntew no nngu mo kra ho fĩ.+ 26 Monyɛ kronkron,+ efisɛ me Yehowa meyɛ kronkron,+ na meretew mo afi aman a aka no ho de mo ayɛ m’agyapade.+ 27 “‘Sɛ ɔbarima anaa ɔbea di asumansɛm anaa ɔwɔ akɔm honhom+ a, wonkum wɔn.+ Wonsiw wɔn abo nkum wɔn. Wɔn ankasa mogya begu wɔn ti so.’”+


Honhon No Aba\nKENKAN WƆ Afrikaans Albanian Altai Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nESIANE sɛ nneɛma mu yɛ ara na ɛreyɛ den wɔ “nna a edi akyiri” yi mu nti, ehia sɛ Yehowa nkurɔfo nya abotare nnɛ sen bere biara. (2 Tim. 3:1-5) Wiase a yɛte mu yi, nnipa a wɔatwa yɛn ho ahyia no pii yɛ ahopɛ, wɔn a wontumi ne wɔn nyɛ apam, ne wɔn a wontumi nni wɔn ho so. Mpɛn pii no, wɔn a wɔda saa suban no adi no nni abotare. Enti, ehia sɛ Kristoni biara bisa ne ho sɛ: ‘Nnipa a wɔwɔ wiase a wonni abotare no, masuasua wɔn anaa? Dɛn na ɛkyerɛ sɛ obi wɔ abotare ankasa? Su a ɛsɛ sɛ Kristofo da no adi yi, dɛn na mɛyɛ na matumi ada no adi da biara?’\nNEA ABOTARE KYERƐ\nBible mu no, abotare nkyerɛ sɛ obi bemia n’ani agyina ɔhaw bi ano kɛkɛ. Biribi nti na obi a ɔwɔ abotare gyina tebea bi ano. Ɛnyɛ ɔno nko ara ho na odwen, na mmom odwen nea ɔde ɔhaw no aba nso ho. Wei nti, sɛ obi hyɛ obi a ɔwɔ abotare abufuw anaa ɔyɛ no bɔne a, ɔmpa abaw; ɔhwɛ kwan sɛ ɔne onii no ntam bɛsan ayɛ kama. Suban pa pii a ɔdɔ ma yɛda no adi no, ɛnyɛ nwonwa sɛ bere a Bible reka ho asɛm no, ɔde “abodwokyɛre” anaa abotare na edii kan. * (1 Kor. 13:4) Onyankopɔn Asɛm san ka sɛ “abodwokyɛre” anaa abotare yɛ “honhom no aba” fã. (Gal. 5:22, 23) Ɛnde, dɛn na ehia sɛ yɛyɛ na yɛanya saa suban pa yi bi?\nNEA ƐMA YENYA ABOTARE\nNea ɛbɛyɛ na yɛanya abotare no, ɛsɛ sɛ yɛbɔ mpae ma Yehowa honhom boa yɛn; ɔde ne honhom ma wɔn a wɔwɔ ne mu gyidi na wɔde wɔn ho to no so. (Luka 11:13) Ɛwom sɛ Onyankopɔn honhom wɔ tumi de, nanso ehia sɛ yɛyɛ yɛn fam de na yɛyɛ yɛn mpaebɔ ho adwuma. (Dw. 86:10, 11) Wei kyerɛ sɛ, ɛsɛ sɛ yɛyɛ nea yebetumi biara sɛ yebenya nneɛma ho abotare da biara da sɛnea ɛbɛyɛ a saa suban yi begye ntini wɔ yɛn koma mu. Ɛno mpo no, ebia ebehia sɛ yɛyɛ pii ansa na yɛatumi anya abotare da biara. Dɛn bio na ɛbɛboa yɛn?\nSɛ yesusuw nhwɛso a ɛyɛ fɛ a Yesu yɛe ho na yesuasua no a, yebetumi anya abotare. Yehowa honhom kaa ɔsomafo Paulo ma ɔkaa “nipasu foforo” no ho asɛm; “abodwokyɛre” anaa abotare ka ho. Afei ɔhyɛɛ yɛn nkuran sɛ ‘yɛmma Kristo asomdwoe nni yɛn koma so.’ (Kol. 3:10, 12, 15) Sɛ yesuasua Yesu na yenya gyidi a ɛyɛ den wɔ Onyankopɔn mu sɛ obesiesie nneɛma a ɛhaw yɛn wɔ Ne bere mu a, na yɛrema asomdwoe a ɛte saa ‘adi yɛn koma so.’ Sɛ yedi Yesu anammɔn akyi a, ɛmfa ho nea nnipa a wɔatwa yɛn ho ahyia bɛyɛ biara no, yɛremma yɛn bo mfuw; yɛbɛkɔ so anya wɔn ho abotare.—Yoh. 14:27; 16:33.\nƐwom sɛ yɛn nyinaa yam a anka wiase foforo a Onyankopɔn ahyɛ ho bɔ no aba de, nanso sɛ yɛhwɛ sɛnea Yehowa anya yɛn ho abotare a, ɛma yɛn nso yesua sɛ yebenya abotare pii. Kyerɛwnsɛm no ma yɛn awerɛhyem sɛ: “Yehowa nkyɛ ne bɔhyɛ ho sɛnea ebinom bu biribi sɛ ɛkyɛ no, na mmom ɔwɔ mo ho abotare efisɛ ɔmpɛ sɛ obiara bɛsɛe, na mmom ɔpɛ sɛ obiara nya adwensakra.” (2 Pet. 3:9) Sɛnea Yehowa anya yɛn ho abotare no, sɛ yedwinnwen ho a, ɛnka yɛn sɛ yennya afoforo ho abotare pii anaa? (Rom. 2:4) Ɛnde, tebea horow a ehia sɛ yenya ho abotare no bi ne nea ɛwɔ he?\nTEBEA AHOROW A EHIA SƐ YENYA HO ABOTARE\nTebea ahorow pii wɔ hɔ a ebehia sɛ yenya ho abotare da biara da. Ɛho nhwɛso ni. Sɛ ɛyɛ wo sɛ wowɔ asɛnhia bi a wopɛ sɛ woka a, ebia ebehia sɛ wunya abotare sɛnea ɛbɛyɛ a worentwa afoforo ano. (Yak. 1:19) Sɛ wo nuanom gyidifo a wo ne wɔn bɔ nneyɛe bi yɛ wo ahi a, ɛno nso, ebehia sɛ wunya ho abotare. Ɛnsɛ sɛ woma ɛhyɛ wo abufuw, mmom, ɛyɛ papa sɛ wokae sɛnea Yehowa ne Yesu yɛ wɔn ade wɔ yɛn mmerɛwyɛ ho. Wɔmmfa wɔn ani nnsi yɛn mfomso nketenkete so. Mmom, wɔhwɛ suban pa a yɛwɔ, na wonya yɛn ho abotare ma yɛyɛ nsakrae.—1 Tim. 1:16; 1 Pet. 3:12.\nTebea foforo a ebehia sɛ yenya ho abotare ne bere a obi aka sɛ yɛaka asɛm bi a enye anaa yɛayɛ ade bɔne bi. Anhwɛ a yɛbɛpere yɛn ho afa abufuw na yɛde nsɛm bi ayiyi yɛn ho ano. Nanso, Onyankopɔn Asɛm kyerɛ yɛn biribi foforo a ɛsɛ sɛ yɛyɛ. Ɛka sɛ: “Nea ɔtɔ ne bo ase no ye sen nea ɔma ne ho so. Mpere wo ho mfa abufuw, efisɛ nkwasea kokom na abufuw te.” (Ɔsɛnk. 7:8, 9) Enti, sɛ obi aka yɛn ho asɛm bi na sɛ nokware biara nnim mpo a, ɛsɛ sɛ yenya abotare na yedwen nea yɛbɛyɛ ho yiye. Yesu de saa asɛm no yɛɛ adwuma bere a afoforo kaa asɛm too no so na wodii ne ho fɛw no.—Mat. 11:19.\nSɛ awofo hu sɛ subammɔne ne akɔnnɔ bɔne reyɛ aba wɔn mma mu, anaa wɔretɔ kɔ nneɛma bi a enye so a, saa bere no pa ara na ehia sɛ awofo nya abotare na wɔboa wɔn. Yɛnhwɛ Mattias; ɔsom wɔ Scandinavia Betel. Bere a Mattias yɛ ɔbabun no, ne gyidi nti, na ne sukuufo di ne ho fɛw bere nyinaa. Mfiase no, na n’awofo nnim nea ɛrekɔ so. Ɔhaw a na Mattias rehyia wɔ sukuu no nti, na ama n’adwene nsi no pi wɔ nokware no ho. Enti n’awofo hui sɛ ɛsɛ sɛ wɔboa no. Mattias papa Gillis ka sɛ, “Ná ehia sɛ yenya nea ɛrekɔ so no ho abotare pii.” Ɛyɛ a na Mattias bisa sɛ: “Hena ne Onyankopɔn? Na sɛ Bible nyɛ Onyankopɔn Asɛm nso ɛ? Yɛyɛ dɛn hu sɛ ɛyɛ Onyankopɔn ankasa na ɔpɛ sɛ yɛyɛ wei anaa wei?” Afei nso, ɛyɛ a ɔka kyerɛ ne papa sɛ: “Sɛnea w’adwene yɛ wo wɔ nneɛma ho ne nea wugye di no, sɛ ɛnyɛ saa ara na migye di anaa m’adwene yɛ me a, adɛn nti na ɛsɛ sɛ obi bu me atɛn wɔ ho?”\nGillis ka sɛ: “Ɛtɔ da a na abufuw na yɛn ba no de bisa nsɛm, ɛnyɛ sɛ na ne bo afuw me anaa ne maame, na mmom nokware no. Ná n’adwene yɛ no sɛ nokware no ama ne ho kyere no dodo.” Sɛn na Gillis boaa ne ba no? Ɔka sɛ: “Ná me ne me ba no tena ase bɔ nkɔmmɔ nnɔnhwerew pii. Nea ɛbɛyɛ na mahu n’adwene ne sɛnea ɔte nka wɔ nneɛma ho yiye no, mpɛn pii no na mitie no, na ɛwom ara na mabisa no nsɛm bi. Ɛtɔ da a, na mekyerɛkyerɛ nsɛm bi mu kyerɛ no, na maka akyerɛ no sɛ ɔmfa da koro anaa nnanu nnwen ho na akyiri yi yɛasusuw ho. Da bi wɔ hɔ nso a, meka kyerɛ no sɛ mepɛ sɛ mede nna kakra dwinnwen asɛm bi a waka ho. Nkɔmmɔ a ɛte saa a na metaa ne Mattias bɔ nti, nkyerɛkyerɛ a ɛfa agyede no, Onyankopɔn tumidi, ne Yehowa dɔ ho no, nkakrankakra ɔbɛtee ase, na ogye toom. Egyee bere, na mpɛn pii no na ɛyɛ den, nanso nkakrankakra Yehowa ho dɔ gyee ntini wɔ ne koma mu. Me ne me yere ani agye pa ara sɛ abotare a yenya de boaa yɛn ba no bere a ɔyɛ ɔbabun no, mfaso baa so na ɛkaa ne koma.”\nBere a Gillis ne ne yere nyaa abotare boaa wɔn ba no, wɔde wɔn ho too Yehowa so sɛ ɔbɛboa wɔn. Gillis twa n’ani hwɛ n’akyi a, ɔka sɛ: “Ná metaa ka kyerɛ Mattias sɛ me ne ne maame dɔ no pa ara; ɛno nti, na yɛbɔ mpae denneennen srɛ Yehowa sɛ ɔmmoa no na ɔnte nneɛma ase.” Saa awofo no ani agye pa ara sɛ wonyaa abotare!\nMmoa a nokware Kristofo de bɛma afoforo ama wɔanya nkɔso wɔ Yehowa som mu akyi no, sɛ wɔrehwɛ wɔn abusuafo anaa wɔn nnamfo a yare a emu yɛ den abɔ wɔn a, ehia sɛ wonya wɔn ho abotare na wɔma wohu sɛ wɔdɔ wɔn. Yɛnhwɛ nea ɛtoo Ellen. * Ɔno nso te Scandinavia.\nBɛyɛ mfe nwɔtwe a atwam no, yare a ɛma nipa fã dwudwo bɔɔ Ellen kunu mprenu ma ɛkaa n’adwene. Ɛno nti, ama onnim nea yɛfrɛ no ayamhyehye, anigye, ne awerɛhow. Nneɛma mu ayɛ den ama Ellen pa ara. Ɔka sɛ: “Abotare pii a manya ne mpae a mebɔ no daa na aboa me.” Ɔde ka ho sɛ: “Kyerɛwnsɛm a ɛda me koma so a ɛkyekye me werɛ ne Filipifo 4:13. Ɛhɔ ka sɛ: ‘Ade nyinaa mu mewɔ ahoɔden, nea ɔhyɛ me den no nti.’” Wei boa Ellen ma onya tebea no ho abotare gyina mu, na ɔde ne ho to Yehowa so ma ɔboa no.—Dw. 62:5, 6.\nSUASUA YEHOWA ABOTARE\nSɛ yɛka obi a ɔwɔ abotare pa ara a yebetumi asuasua no a, ɛnyɛ obiara sɛ Yehowa. (2 Pet. 3:15) Yɛhwɛ Onyankopɔn Asɛm mu a, yehu sɛ mpɛn pii na Yehowa nyaa abotare pa ara. (Neh. 9:30; Yes. 30:18) Ɛho nhwɛso ne bere a Yehowa sii gyinae sɛ ɔbɛsɛe Sodom a Abraham bisaa no ho nsɛm pii no. Dɛn na Yehowa yɛe wɔ ho? Nea edi kan, bere a Abraham rekasa no Yehowa antwa n’ano. Mmom, Yehowa nyaa Abraham ho abotare tiee ne haw nyinaa ne asɛm biara a obisaa no. Afei, Yehowa tĩĩ asɛm biara a Abraham kae mu ma ohui sɛ watie nea ɛhaw no no. Yehowa maa no awerɛhyem sɛ, sɛ onya treneefo du pɛ mpo wɔ Sodom a, ɔrensɛe kurow no. (Gen. 18:22-33) Wei ma yehu sɛ Yehowa nyɛ ade ntra so, na mmom onya abotare tie afoforo!\nAbotare ka nipasu foforo no ho, na ɛho hia pa ara. Ɛyɛ suban a ɛsɛ sɛ Kristofo nyinaa nya bi. Saa suban pa yi ma yetumi gyina tebea biara ano. Sɛ yɛyere yɛn ho nya bi a, yɛhyɛ yɛn soro Agya a odwen yɛn ho na ɔwɔ abotare no anuonyam, na ɔde yɛn bɛka “wɔn a wɔnam gyidi ne boasetɔ so nya bɔhyɛ ahorow no” ho.—Heb. 6:10-12.\n^ nky. 4 Su ahorow nkron a ɛka bom yɛ Onyankopɔn honhom kronkron aba no, yɛadi kan asusuw ɔdɔ ho.\nShare Share Abotare—Animia a Yɛde Gyina Tebea Bi Ano\nGyidi—Ɛyɛ Suban a Ɛhyɛ Yɛn Den\nOdwo—Ɛboa Yɛn Sɛn?\nAhosodi—Ehia Na Ama Yehowa Agye Yɛn Atom


ኢያሱ 21 NASV – Yosua 21 ASCB | Biblica\nኢያሱ 21 NASV – Yosua 21 ASCB\nNkuro A Wɔde Maa Lewifoɔ\n1Afei, Lewifoɔ abusua mu ntuanofoɔ kɔɔ ɔsɔfoɔ Eleasa ne Nun babarima Yosua ne Israel mmusuakuo a aka mu ntuanofoɔ nkyɛn. 2Wɔka kyerɛɛ wɔn wɔ Silo a ɛwɔ Kanaan asase sɛ, “Awurade hyɛɛ Mose sɛ, ɔmma yɛn nkuro na yɛntena mu ne adidibea mma yɛn anantwie.”\n3Na sɛdeɛ Awurade hyɛeɛ no, wɔde nkuro a ɛdidi soɔ yi a wɔn adidibea ka ho maa Lewifoɔ sɛ wɔn agyapadeɛ.\n4Aaron asefoɔ a na wɔyɛ Kohat abusua mma, na wɔfra Lewi abusuakuo mu no nyaa nkurotoɔ dumiɛnsa a na anka ɛyɛ Yuda, Simeon ne Benyamin mmusuakuo no dea.\n5Afie a aka wɔ Kohat abusua mu no, wɔmaa wɔn nkurotoɔ edu firii Efraim ne Dan mmusuakuo no ne Manase abusuakuo fa no nsase mu.\n6Gerson abusua no nso, wɔmaa wɔn nkurotoɔ dumiɛnsa firii Isakar, Aser, Naftali ne Manase abusuakuo fa no wɔ Basan.\n7Merari abusua no nyaa nkurotoɔ dumienu firii Ruben, Gad ne Sebulon mmusuakuo no nkyɛn.\n8Enti, Israelfoɔ no dii Awurade ɔhyɛ nsɛm a ɔde maa Mose no so. Wɔbɔɔ ntonto kronkron, nam so yiyii saa nkuro yi ne adidibea a ɛkeka ho maa Lewifoɔ.\n9Israelfoɔ no de saa nkuro a ɛyɛ Yuda ne Simeon mmusuakuo no dea no 10maa Aaron asefoɔ a wɔfra Kohat abusua mu na ɛka Lewi abusuakuo ho no, ɛfiri sɛ, ntonto kronkron a ɛdi ɛkan no bɔɔ wɔn.\n11Kiriat-Arba a (wɔfrɛ no Hebron), a ɛwɔ Yuda bepɔ asase so ne ɛho adidibea. (Arba yɛ Anak tete agya.) 12Nanso, nsase ne nkuraaseɛ a atwa kuro no ho ahyia no deɛ, wɔde maa Yefune babarima Kaleb. 13Nkuro a ɛdidi soɔ yi ne wɔn adidibea no, wɔde maa ɔsɔfoɔ Aaron asefoɔ: Hebron, (dwanekɔbea Kuropɔn), Libna, 14Yatir, Estemoa, 15Holon, Debir, 16Ain, Yuta ne Bet-Semes a ɛyɛ nkurotoɔ nkron a wɔnya firii saa mmusuakuo mmienu yi nkyɛn.\n17Wɔfiri Benyamin abusuakuo mu de saa nkuro yi ne adidibea a atwa ho ahyia no maa asɔfoɔ:\nGibeon, Geba, 18Anatot, Almon—a ɛyɛ nkurotoɔ ɛnan.\n19Enti, nkurotoɔ dumiɛnsa na wɔde maa asɔfoɔ a wɔyɛ Aaron asefoɔ no.\n20Kohat21.20 Kohatfoɔ—Na saa nnipa yi nyɛ asɔfoɔ, ɛfiri sɛ, na wɔnyɛ Aaron asefoɔ. abusua nkaeɛfoɔ a wɔfiri Lewi abusuakuo mu no nso, wɔde saa nkuro yi ne adidibea a ɛfiri Efraim abusua nkyɛn maa wɔn:\n21Sekem, (dwanekɔbea kuropɔn), Geser. 22Kibsaim ne Bet-Horon, a ɛyɛ nkurotoɔ ɛnan.\n23Saa nkuro ne adidibea yi nso, wɔde maa asɔfoɔ a wɔfiri Dan abusuakuo mu:\nElteke ne Gibeton, 24Ayalon ne Gat-Rimon, ɛyɛ nkurotoɔ ɛnan.\n25Manase abusuakuo fa no de saa nkuro ne wɔn adidibea maa asɔfoɔ no:\nTaanak ne Gat-Rimon, ɛyɛ nkurotoɔ mmienu.\n26Enti, nkuro edu ne wɔn adidibea na wɔde maa Kohat abusua nkaeɛ no.\n27Gerson abusua a wɔyɛ Lewi abusuakuo no fa bi no nso, wɔnyaa nkuro mmienu ne wɔn adidibea\nfirii Manase abusua fa no nkyɛn.\nNkuro no ne Golan a ɛwɔ Basan (dwanekɔbea kuropɔn) ne Beestra.\n28Isakar abusuakuo no nso maa wɔn:\nKision, Daberat, 29Yarmut ne En-Ganim, nkurotoɔ ɛnan a wɔn adidibea ka ho.\n30Aser abusuakuo no maa\nMisal, Abdon, 31Helkat ne Rehob, a ɛyɛ nkurotoɔ ɛnan a wɔn adidibea ka ho.\n32Naftali abusuakuo no maa wɔn\nKedes a ɛwɔ Galilea (dwanekɔbea kuropɔn), Hamot-Dor ne Kartan nkuro mmiɛnsa ne wɔn adidibea.\n33Enti, nkuro dumiɛnsa ne ɛho adidibea na wɔde maa Gerson mmusua no.\n34Lewifoɔ nkaeɛ a wɔyɛ Merari abusua no nso, wɔnyaa saa nkuro yi a\nɛfiri Sebulon abusuakuo nkyɛn:\nYokneam, Karta, 35Dimna ne Nahalal—nkurotoɔ ɛnan ne ɛho adidibea.\n36Ruben abusuakuo no nso maa wɔn\nBeser, Yahas, 37Kedemot ne Mefaat—nkurotoɔ ɛnan ne wɔn adidibea.\n38Gad abusuakuo no maa wɔn\nRamot a ɛwɔ Gilead (dwanekɔbea kuropɔn), Mahanaim, 39Hesbon ne Yaser, nkurotoɔ ɛnan ne ho adidibea.\n40Enti, nkurotoɔ dumienu na wɔde maa Merari abusua.\n41Nkuro dodoɔ ne ɛho adidibea a na ɛwɔ Israelman mu a wɔde maa Lewifoɔ no nyinaa yɛ aduanan nwɔtwe. 42Na kuro biara wɔ adidibea da ho.\n43Enti, Awurade de nsase a ɔkaa ho ntam sɛ ɔde bɛma wɔn agyanom no maa Israelfoɔ no, na wɔdii so nkonim, tenaa hɔ. 44Na Awurade ma wɔnyaa ahomeɛ wɔ afanan nyinaa, sɛdeɛ ɔhyɛɛ wɔn agyanom bɔ no. Wɔn atamfoɔ biara antumi annyina wɔn anim, ɛfiri sɛ, Awurade boaa wɔn ma wɔdii wɔn atamfoɔ so nkonim. 45Bɔhyɛ pa biara a Awurade hyɛɛ Israel no nyinaa baa mu.\nASCB : Yosua 21


KENKAN WƆ Afrikaans Ahanta Aja Albanian Alur American Sign Language Amharic Angolan Sign Language Arabic Argentinean Sign Language Armenian Assamese Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivian Sign Language Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinyanja Colombian Sign Language Comorian (Ngazidja) Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Drehu Dusun Dutch Dutch Sign Language Ecuadorian Sign Language Efik Emberá (Catío) English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Hungarian Hungarian Sign Language Hunsrik Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kannada Karen (S'gaw) Kazakh Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Korean Korean Sign Language Kpelle Krio Kurdish Kurmanji (Caucasus) Kwangali Kwanyama Kyangonde Lahu Laotian Latgalian Latvian Lenje Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Malaysian Sign Language Maltese Mam Mambwe-Lungu Mangareva Maninkakan (Eastern) Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mazahua Mazatec (Huautla) Mbukushu Mende Meru Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali New Zealand Sign Language Ngabere Nias Nicaraguan Sign Language Nigerian Pidgin Niuean Norwegian Nuer Nyungwe Nzema Okpe Oromo Ossetian Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Pilagá Polish Ponapean Portuguese Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Russian Russian Sign Language Rutoro Réunion Creole Salvadoran Sign Language Samoan Sango Saramaccan Sarnami Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swati Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Tswana Turkish Turkmen Turkmen (Cyrillic) Tuvaluan Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Xhosa Yacouba Yoruba Zapotec (Isthmus) Zapotec (Lachiguiri) Zimbabwe Sign Language Zulu\nAsafo nhyiam dwumadi\nAhenni Asa so asiesie\nBible ka Kristofo mmarima akuw abien a wodi asɛyɛde a ɛwɔ asafo no mu ho dwuma ho asɛm, wɔne “ahwɛfo ne asafo mu asomfo.” (Filipifo 1:1) Yɛwɔ mmarima dodow bi a wɔresom saa wɔ asafo biara mu. Adwuma bɛn na asafo mu asomfo yɛ ma yenya so mfaso?\nWɔboa asafo mu mpanyimfo no. Asafo mu asomfo yɛ mmarima a wɔne Yehowa wɔ abusuabɔ a emu yɛ den, yetumi de yɛn ho to wɔn so, na wɔyɛ nsi; wɔn mu bi yɛ mmerante na ebinom nso yɛ mpanyin. Wɔyɛ nnwuma a ɛho hia wɔ asafo no mu, nanso mpɛn pii no, wɔn de no nyɛ ɔkyerɛkyerɛ ne nguanhwɛ adwuma. Eyi ma asafo mu mpanyimfo no nya kwan de wɔn adwene si ɔkyerɛkyerɛ ne nguanhwɛ adwuma no so.\nWɔyɛ nnwuma a mfaso wɔ so. Asafo mu asomfo binom adwuma a wɔde ahyɛ wɔn nsa ne sɛ wobegye wɔn a wɔba asafo nhyiam no nyinaa fɛw so. Wɔma ebinom hwɛ akasam afiri, nhoma kyekyɛ, ne asafo no sikasɛm so, na wɔkyekyɛ asasesin a wɔkɔ asɛnka wom ma asafo no mufo. Wɔboa nso ma wosiesie Ahenni Asa so. Asafo mu mpanyimfo no tumi ma wɔboa wɔn a wɔn mfe akɔ anim no. Ɔpɛ mu a asafo mu asomfo fi yɛ adwuma biara a wɔde hyɛ wɔn nsa no ma asafo no mufo nyinaa nya obu ma wɔn.—1 Timoteo 3:13.\nWɔyɛ Kristofo mmarima a wɔyɛ nhwɛso pa. Nea wogyina so paw asafo mu asomfo yɛ suban pa a wɔda no adi sɛ Kristofo. Sɛ wɔyɛ dwumadi ahorow wɔ asafo nhyiam ase a, wɔhyɛ yɛn gyidi den. Sɛ wɔyɛ nhwɛso pa wɔ asɛnka adwuma no ho a, ɛma yɛn nso yɛbɔ yɛn ho mmɔden. Esiane sɛ wɔne asafo mu mpanyimfo bom yɛ adwuma nti, wɔboa ma anigye ne biakoyɛ ba asafo no mu. (Efesofo 4:16) Bere rekɔ so no, wɔn nso betumi abɛfata sɛ asafo mu mpanyimfo.\nAsafo mu asomfo yɛ mmarima bɛn?\nDɛn na asafo mu asomfo yɛ de boa ma asafo no dwumadi kɔ so pɛpɛɛpɛ?\nBere biara a wobɛkɔ Ahenni Asa so no, gye bere kakra fa hu asafo mu mpanyimfo anaa asomfo no mu biako kosi sɛ wubehu wɔne wɔn mmusua nyinaa.


Matej 22 CRO - Mateo 22 ASCB\nAyeforɔhyia Apontoɔ Ho Ɛbɛ\n1Yesu de mmɛbuo ahodoɔ kyerɛɛ sɛdeɛ Ɔsoro Ahennie no teɛ. 2Ɔse, “Ɔsoro Ahennie no te sɛ ɔhene bi a ne babarima hyiaa ayeforɔ na ɔtoo pon maa no. 3Ɔtoo nsa frɛɛ nnipa pii. Ɛberɛ no duruiɛ no, ɔsomaa nʼasomfoɔ sɛ wɔnkɔfrɛfrɛ nnipa no na wɔmmra. Nanso, nnipa no amma.\n4“Ɔsane somaa nʼasomfoɔ foforɔ sɛ, ‘Monkɔka nkyerɛ wɔn sɛ, wɔawie biribiara. Wɔakum mʼanantwie ne me nyɛmmoa de anoa aduane awie. Mommra ayeforɔ no ase mmɛdidi!’\n5“Nanso, ne ho yɛɛ wɔn a ɔtoo nsa frɛɛ wɔn no sere. Obiara kɔdii ne dwuma. Obi kɔɔ nʼafuom. Ɔfoforɔ nso kɔdii ne dwa. 6Afoforɔ nso kyeree nʼasomfoɔ no hwee wɔn, pirapiraa wɔn, kunkumm ebinom nso. 7Ɔhene no tee deɛ nnipa no ayɛ nʼasomfoɔ no, ne bo fuiɛ. Ɔsomaa nʼasraafoɔ ma wɔkɔkunkum awudifoɔ no, hyee wɔn kuro no pasaa.\n8“Ɔsane frɛɛ nʼasomfoɔ ka kyerɛɛ wɔn sɛ, ‘Wɔawie ayeforɔ aduane no. Nanso, wɔn a mefrɛɛ wɔn no mfata sɛ wɔba apontoɔ no ase. 9Enti, monkɔ mmɔntene so na obiara a mobɛhunu no no, momfrɛ no mmra apontoɔ no ase.’ 10Asomfoɔ no firii adi kɔɔ mmɔntene so kɔfrɛɛ nnipa dodoɔ a wɔhunuu wɔn no nyinaa. Wɔfrɛɛ nnipa pa ne nnipa bɔne, maa ɛdan a wɔtoo ɛpono wɔ mu no yɛɛ ma.\n11“Ɔhene no baa hɔ sɛ ɔrebɛhwɛ nnipa a wɔaba no, ɔhunuu obi a ɔnhyɛ ayeforɔhyia atadeɛ wɔ hɔ. 12Ɔbisaa no sɛ, ‘Damfo, ɛyɛɛ dɛn na wonhyɛ ayeforɔhyia atadeɛ, na wotumi baa ha?’ Nanso, damfo no antumi ammua.\n13“Afei, ɔhene no ka kyerɛɛ nʼasomfoɔ no sɛ, ‘Monkyekyere ne nan ne ne nsa na monkɔto no ntwene akyirikyiri esum mu, deɛ esu ne agyaadwoɔ wɔ no.’\n14“Wɔafrɛ bebree, nanso kakra bi na wɔayi wɔn.”\nƐtoɔ Yie Ho Asɛmmisa\n15Farisifoɔ no tuu Yesu ho agyina, pɛɛ ɛkwan bi a wɔnam nʼanom asɛm so bɛnya no akyere no. 16Wɔsii no gyinaeɛ sɛ, wɔbɛsoma wɔn nnipa bi ne Herodefoɔ aba Yesu nkyɛn abɛbisa no sɛ, “Owura, yɛnim sɛ woyɛ ɔnokwafoɔ, na wonam nokorɛ kwan so kyerɛ nnipa ɛkwan a ɛkɔ Onyankopɔn nkyɛn a wonsuro akyire asɛm, ɛfiri sɛ, wonhwɛ nnipa anim. 17Ka ma yɛntie. Ɛyɛ sɛ wɔyi toɔ ma Roma Hempɔn Kaesare anaa ɛnyɛ?”\n18Yesu hunuu wɔn adwemmɔne no ma ɔka kyerɛɛ wɔn sɛ, “Mo nyaatwomfoɔ! Adɛn enti na mopɛ sɛ mode nnaadaa sɔ me hwɛ? 19Momfa sika a wɔde yi toɔ no bi nkyerɛ me.” Wɔde bi kyerɛɛ no. 20Ɔbisaa wɔn sɛ, “Hwan mfoni na ɛda so, na hwan din nso na ɛwɔ so?”\n21Wɔbuaa sɛ, “Kaesare.”\nYesu ka kyerɛɛ wɔn sɛ, “Ɛnneɛ, momfa Kaesare deɛ mma Kaesare, na momfa Onyankopɔn deɛ mma Onyankopɔn.”\n22Ne mmuaeɛ a ɔmaa wɔn no maa wɔn ho dwirii wɔn ma wɔgyaa no hɔ kɔeɛ.\n23Ɛda no ara, Sadukifoɔ a wɔnnye owusɔreɛ nni no baa Yesu nkyɛn bɛbisaa no sɛ, 24“Owura, Mose kaa sɛ, ‘Sɛ ɔbarima bi anwo na ɔwu a, ne nuabarima mfa ne yere no kunabaa na ɔne no nwo mma owufoɔ no. 25Anuanom baason bi ne yɛn tenaa ha. Ɔpanin no wareeɛ a wanwo ba na ɔwuiɛ. Enti, ne nua a ɔtɔ so mmienu no faa ne yere no kunabaa. 26Deɛ ɔtɔ so mmienu no nso wuiɛ, maa deɛ ɔtɔ so mmiɛnsa no faa ɔbaa no kunabaa. Ɔno nso wuiɛ a wanwo ba, maa ɔfoforɔ nso faa ɔbaa no kunabaa. Yei toaa so ara kɔsii sɛ anuanom baason no nyinaa waree ɔbaa no. 27Deɛ ɛdi akyire ne sɛ, ɔbaa no nso wuiɛ. 28Ɛno enti, owusɔreberɛ no, nnipa baason yi mu hwan na ɔbaa no bɛyɛ ne yere? Ɛfiri sɛ wɔn nyinaa waree no!’ ”\n29Yesu buaa wɔn sɛ, “Mo mfomsoɔ a moayɛ no firi nim a monnim Atwerɛsɛm no ne Onyankopɔn tumi a ɔwɔ no! 30Na owusɔreberɛ no, awadeɛ nni hɔ; obiara bɛyɛ sɛ abɔfoɔ a wɔwɔ ɔsoro no. 31Afei, ɛfa owusɔreɛ no ho no nso, monnkanee deɛ Onyankopɔn aka afa ho no pɛn? Monhunu sɛ Onyankopɔn kasa kyerɛɛ mo ɛberɛ a ɔkaa sɛ, 32‘Mene Abraham Onyankopɔn, Isak Onyankopɔn ne Yakob Onyankopɔn no?’ Yei kyerɛ sɛ. Onyankopɔn nyɛ awufoɔ Onyankopɔn na mmom, ateasefoɔ Onyankopɔn.”\n33Nnipadɔm no tee ne nkyerɛkyerɛ no, ɛyɛɛ wɔn nwanwa.\nMmaransɛm No Mu Kɛseɛ Pa Ara\n34Farisifoɔ no tee sɛ Yesu abu afa Sadukifoɔ no so no, wɔkɔhyiaa Yesu. 35Wɔn mu baako a ɔyɛ mmaranimfoɔ bisaa Yesu sɛ, 36“Owura, Mose mmaransɛm no mu deɛ ɛwɔ he koraa na ɛkyɛn ne nyinaa?”\n37Yesu buaa no sɛ, “ ‘Dɔ Awurade, wo Onyankopɔn, wʼakoma nyinaa mu ne wo ɔkra nyinaa mu ne wʼadwene nyinaa mu.’ 38Yei ne mmaransɛm no mu deɛ ɛdi ɛkan na ɛkyɛn ne nyinaa. 39Deɛ ɛtɔ so mmienu no te sɛ ɛno ara: ‘Dɔ wo yɔnko sɛ wo ho.’ 40Mose mmaransɛm ne adiyifoɔ no nkyerɛkyerɛ no nyinaa gyina saa mmaransɛm mmienu yi so.”\nHwan Ba Ne Agyenkwa No?\n41Farisifoɔ no twaa Yesu ho hyiaeɛ no, ɔbisaa wɔn sɛ, 42“Ɛdeɛn na mowɔ ka wɔ Agyenkwa no ho? Hwan ba ne no?”\nWɔbuaa no sɛ, “Dawid Ba.”\n43Yesu bisaa wɔn sɛ “Ɛnneɛ, adɛn na Dawid nam Honhom Kronkron so frɛ no ‘Awurade’? Ɛfiri sɛ, Dawid kaa sɛ,\n44“ ‘Awurade ka kyerɛɛ me wura sɛ,\nkɔsi sɛ mɛma woadi\nwʼatamfoɔ nyinaa so.” ’\n45Sɛ Dawid frɛ no ‘Awurade’ a, ɛnneɛ ɛbɛyɛ dɛn na watumi ayɛ ne ba?” 46Obiara antumi ammua. Yei akyi nso, obiara antumi ammisa no nsɛm bio.\nASCB : Mateo 22


Asetenam Nsɛm: Yɛyɛ Nea Yehowa Ka a, Yenya Nhyira Pii | Olive Matthews\nKENKAN WƆ Afrikaans Albanian Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Vietnamese Waray-Waray Wolaita Xhosa Yoruba Zande Zapotec (Isthmus) Zulu\nYɛyɛ Nea Yehowa Ka a, Yenya Nhyira Pii\nOlive Matthews anom asɛm\nAsafo no kae sɛ me ne me kunu, ne me nuabarima ne ne yere nkɔyɛ adwuma bi. Ɛhɔ ara na yɛkae sɛ, “Yɛbɛyɛ!” Adɛn nti na yɛpenee so, na sɛn na Yehowa hyiraa yɛn? Ma minni kan nka me ho asɛm kakra nkyerɛ wo.\nWƆWOO me afe 1923 wɔ Hemsworth. Ɛyɛ kurow bi a ɛwɔ Yorkshire, England. Ná mewɔ nuabarima panyin a yɛfrɛ no Bob. Bere a midii mfe nkron no, Paapa nyaa nhoma bi a ɛka sɛnea atoro som adaadaa nnipa ho asɛm. Ná Paapa ani nnye nyaatwom a ɛwɔ asɔre ahorow mu no ho. Enti nhoma no mu nsɛm a ɔkenkanee no kaa ne koma paa. Mfe bi akyi no, Bob Atkinson baa yɛn fie, na ɔbɔɔ Onua Rutherford kasa a ɛwɔ gramafon apaawa so kyerɛɛ yɛn. Yehui sɛ wɔn a wɔyɛɛ nhoma a me papa kenkanee no, wɔn ara na wɔmaa ɔkasa yi nso! M’awofo ka kyerɛɛ Onua Atkinson sɛ anwummere biara ɔne yɛn mmedidi. Ɔba a, Bible mu nsɛmmisa biara a yɛwɔ no, wayi ano ama yɛn. Ɔka kyerɛɛ yɛn sɛ yebetumi akɔ adesua wɔ onua bi fie. Efi yɛn fie kɔ hɔ no, emu twe kakra. Ntɛm ara na yefii ase kɔe, na yɛtew asafo ketewa bi wɔ Hemsworth. Afei yefii ase gyee dantaban asomfo (seesei yɛfrɛ wɔn amansin so ahwɛfo) kɔɔ yɛn fie; akwampaefo a wɔwɔ yɛn mpɔtam hɔ nso, na yɛfrɛ wɔn ma wobedidi. Saa anuanom no fekubɔ boaa me paa.\nSaa bere no, na yɛn abusua no abue adwuma bi. Nanso Paapa ka kyerɛɛ me nuabarima no sɛ, “Sɛ wopɛ sɛ woyɛ akwampae adwuma a, saa adwuma yi, yebegu no.” Bob gye toom, na ɔkɔyɛɛ akwampae adwuma no wɔ baabi; na wadi mfe 21. Mfe mmienu akyi, bere a midii mfe 16 no, me nso mebɛyɛɛ ɔkwampaefo. Edu Memeneda ne Kwasida a, na minya afoforo ne wɔn kɔ asɛnka, nanso nna a aka no deɛ, me nko ara na na metaa kɔ. Ná mede adansedi krataa ne gramafon na ɛtaa yɛ asɛnka adwuma no. Yehowa boaa me ma minyaa Bible suani a na ɔbɔ mmɔden paa. Akyiri yi, saa Bible suani no abusuafo bebree gyee nokware no. Afe a edi hɔ no, wɔpaw me ne Mary Henshall sɛ akwampaefo titiriw. Wɔde yɛn kɔɔ Cheshire mantam mu sɛ yɛnkɔyɛ adwuma wɔ asasesin a wɔmfa nhyɛɛ obiara nsa mu.\nSaa bere no, na Wiase Ko II no gyina mu denneennen, na na atumfoɔ no pɛ sɛ mmea kɔyɛ adwuma de boa ɔko no. Ɔsom afoforo mufo a wɔkyerɛ sɛ wɔde wɔn bere nyinaa yɛ Onyankopɔn adwuma no, na wɔpene so sɛ mma wɔnkɔ ɔko. Enti yɛn nso a yɛyɛ akwampaefo titiriw no, na yɛhwɛ kwan sɛ wɔbɛyɛ saa ara ama yɛn. Nanso atemmufo no ampene so, enti wobuu me fɔ sɛ menkɔda afiase nnafua 31. Afe a edi hɔ no, bere a midii mfe 19 no, mekyerɛw me din sɛ me gyidi nti merenkɔ ɔko. Wɔde me kɔɔ asɛnnibea mmienu anim, nanso wɔma mefaa me ho dii. Nea mefaa mu yi nyinaa no, na minim sɛ honhom kronkron reboa me, na na Yehowa kura me nsa mu rehyɛ me den.—Yes. 41:10, 13.\nMINYAA OBI FOFORO A ME NE NO BƐBƆ BRA\nMihyiaa Arthur Matthews afe 1946. Arthur ankɔ ɔko nti, na wakɔda afiase abosome mmiɛnsa. Bere a woyii no no, ɔkɔɔ ne nua Dennis nkyɛn wɔ Hemsworth. Ná Dennis yɛ ɔkwampaefo titiriw. Wɔn mmofraase pɛɛ na wɔn papa de Yehowa ho dɔ duaa wɔn mu, na wɔbɔɔ asu no na wonnya nnii mfe 20. Ankyɛ koraa na woyii Dennis kɔɔ Ireland, na ɛkaa Arthur nko ara wɔ Hemsworth. Ná Arthur yɛ ɔkwampaefo mmɔdenbɔfo, enti na m’awofo ani gye ne ho paa. Wei nti, wɔma ɔne wɔn bɛtenae. Sɛ mekɔsra m’awofo na yedidi wie a, ɛyɛ a me ne Arthur ka sɛ yɛbɛhohoro nkyɛnsee mu. Ewiee ase no, na yedi nkrataakyerɛw. Afe 1948 no, wɔsan de Arthur too afiase abosome mmiɛnsa. Yɛwaree January 1949. Ná yɛn botae ne sɛ yɛbɛyɛ bere nyinaa som adwuma no akosi bere biara a ɛbɛyɛ yiye. Ná yɛhwɛ yɛn sikasɛm yiye. Yɛn ahomegye bere nso, na yekodi paa tetew nnuaba. Enti Yehowa boaa yɛn ma yetumi kɔɔ so yɛɛ akwampae adwuma no.\nYɛwɔ Hemsworth; yɛn ayeforohyia akyi, afe 1949\nAfe baako akyi no, wɔka kyerɛɛ yɛn sɛ yɛnkɔ Northern Ireland. Wodii kan ma yɛkɔɔ Armagh, na akyiri yi wɔma yɛkɔɔ Newry. Saa nkurow mmienu yi nyinaa, na Katolek som agye ntini wɔ hɔ. Ná mpɔtam hɔ nnwo koraa, enti sɛ yɛne nkurɔfo rebɔ nkɔmmɔ a, na ɛsɛ sɛ yɛhwɛ yiye paa na yɛyɛ anifere. Ná yɛyɛ adesua wɔ onua bi ne ne yere fie. Wufi baabi a yɛte rekɔ hɔ a, na ɛyɛ akwansin du (kilomita 16). Bɛyɛ nnipa nwɔtwe na na wɔba nhyiam no. Ɛtɔ da a, na wɔma yɛda hɔ ma ade kye. Ɛyɛ a yɛda fam, na ade kye a yedidi ma yɛn ho bae yɛn. Seesei ɛyɛ yɛn dɛ paa sɛ Adansefo bebree wɔ mpɔtam hɔ.\nNá me nuabarima ne ne yere Lottie yɛ akwampaefo titiriw wɔ Northern Ireland. Afe 1952 no, yɛn baanan nyinaa kɔɔ ɔmantam nhyiam wɔ Belfast. Onua bi yii ne yam gyee yɛn kɔɔ ne fie; na Pryce Hughes nso ka ho. Ɔno na na ɔyɛ Britain baa dwumadibea somfo. Woyii nhomawa bi adi, na yɛbɔɔ ho nkɔmmɔ anadwo bi. Edin a na ɛda so ne God’s Way Is Love (Onyankopɔn Kwan Yɛ Ɔdɔ). Irelandfo titiriw nti na wɔyɛe. Onua Hughes kae sɛ ɛyɛ den sɛ wubenya Katolekfo aka asɛm no akyerɛ wɔn wɔ Irish Republic. Ná wotu anuanom fi baabi a wɔte, na na asɔfo no piapia nkurɔfo ma wɔyɛ anuanom basabasa. Pryce kae sɛ: “Yehia awarefo a wɔwɔ kar ama wɔakɔyɛ ɔsatu titiriw akyekyɛ nhomawa no wɔ ɔman no mu baabiara.” * Ntɛm ara na yɛkae sɛ, “Yɛbɛyɛ!” Ɛno na midii kan kae wɔ m’asɛm no mfiase no.\nMe ne akwampaefo foforo; yɛte moto bi a adaka bɔ ho mu\nOfie baako a na akwampaefo mpa hɔ da wɔ Dublin yɛ Ma Rutland fie. Ɔyɛ onuawa a na ɔde mfe pii asom Yehowa nokware mu. Yɛn baanan nso kodii nna kakra wɔ hɔ, na yɛtɔn yɛn ho nneɛma bi wɔ hɔ. Ná Bob wɔ moto bi a adaka bɔ ho. Da bi, yɛn nyinaa tenaa mu sɛ yɛrekɔhwehwɛ kar atɔ. Yenyaa kar dedaw bi nanso na ɛwɔ ahoɔden. Ná yɛn mu biara nnim karka, enti yɛka kyerɛɛ nea yɛtɔɔ kar no fii ne nkyɛn sɛ ɔmfa mmrɛ yɛn wɔ fie. Saa anwummere no, Arthur tenaa mpa so dannan ne nsa te sɛ nea ɔrekyinkyim kar gear. Ade kyee no, Arthur yɛe sɛ ɔrekoyi kar no afi baabi a na esi no. Prɛko pɛ na Mildred Willett (a akyiri yi ɔwaree John Barr no) bepuee hɔ. Ná onim karka! Ɔboaa yɛn ma yesuaa karka, enti afei deɛ na yɛayɛ krado sɛ yɛbɛkɔ akɔyɛ adwuma no!\nYɛn kar ne yɛn dan a kar twe\nAfei, na aka baabi a yɛbɛda. Ná anuanom aka akyerɛ yɛn sɛ mma yɛntena ɔdan a kar twe mu, efisɛ wɔn a wɔmpɛ yɛn asɛm betumi atwa gya ato mu. Enti yɛhwehwɛɛ dan, nanso yɛannya bi. Saa anadwo no, yɛn baanan nyinaa daa kar no mu. Ade kyee no, nea yenyae ara yɛ ɔdan ketewaa bi a kar twe; ɛno na yɛde yɛɛ yɛn fie. Nea na ɛwom yɛ mpa a ɛbɔ so mmienu. Ná akuafo bi a wɔn yam ye ma yɛde yɛn fie no si wɔn asase so. Anwonwasɛm ne sɛ, yɛanhyia ɔhaw biara. Ná yegyaw yɛn fie no hɔ twa kwan kwansin 10 kosi 15 (kilomita 16 kosi 24) kɔka asɛm no. Afei, sɛ yefi hɔ kɔ baabi foforo a, akyiri yi na yɛsan ba baabi a yɛde yɛn fie no si no bɛka asɛm no kyerɛ mpɔtam hɔfo.\nYɛkɔɔ fie biara mu wɔ Irish Republic anafo a yɛanhyia ɔhaw biara. Yɛkyekyɛɛ nhomawa 20,000, na nkurɔfo a wɔkyerɛɛ asɛm no ho anigye no, yɛde wɔn din kɔmaa Britain baa dwumadibea. Ɛnnɛ Adansefo pii wɔ saa mpɔtam hɔ. Wei yɛ nhyira kɛse paa!\nYƐSAN KƆƆ ENGLAND, NA YEFI HƆ KƆƆ SCOTLAND\nBere bi akyi no, wɔsan de yɛn kɔɔ London anafo. Nnawɔtwe kakra akyi no, Britain baa dwumadibea frɛɛ Arthur wɔ tɛlɛfon so ka kyerɛɛ no sɛ ade kye a, ɔnkɔyɛ ɔmansin sohwɛfo! Wɔmaa yɛn ntetee nnawɔtwe baako, na ɛno akyi no, yɛkɔɔ yɛn mansin mu wɔ Scotland. Enti Arthur annya bere foforo biara a ɔde besua ne kasa, nanso na wayɛ krado sɛ adwuma biara a wɔde bɛma no wɔ Yehowa som mu no, ɔbɛyɛ. Ne nhwɛso no hyɛɛ me nkuran paa. Nokwasɛm ne sɛ, yɛn ani gyei wɔ ɔmansin adwuma no mu. Ná yɛayɛ adwuma wɔ asasesin a wɔmfa nhyɛɛ obiara nsa mu mfe kakra, nanso afei deɛ na yehu anuanom mmarima ne mmea bebree. Enti na wei yɛ nhyira kɛse.\nAfe 1962 no, wɔtoo nsa frɛɛ Arthur sɛ ɔnkɔ Gilead Sukuu abosome du. Ná wei yɛ gyinae kɛse a ɛsɛ sɛ yesi. Ná merentumi ne no nkɔ, efisɛ wɔanto nsa afrɛ me. Nanso yesii gyinae sɛ ɛyɛ papa sɛ Arthur bɛkɔ sukuu no. Ná ɛbɛka me nko ara, enti wɔmaa mesan kɔɔ Hemsworth sɛ menkɔyɛ ɔkwampaefo titiriw. Afe baako akyi, bere a Arthur san bae no, wɔma yɛkɔyɛɛ ɔmantam adwuma wɔ Scotland, England atifi fam, ne Northern Ireland.\nYENYAA DWUMADI FOFORO WƆ IRELAND\nAfe 1964 no, Arthur nyaa dwumadi foforo sɛ ɔnkɔyɛ baa dwumadibea somfo wɔ Irish Republic. Nsakrae a ɛbae no, mfiase no, na ɛnyɛ me dɛ efisɛ na yɛn ani gye akwantu adwuma no ho. Mitwa m’ani hwɛ m’akyi a, seesei m’ani sɔ sɛ manya hokwan resom wɔ Betel. Sɛ w’ani nnye adwuma bi ho mpo na sɛ wugye tom sɛ wobɛyɛ a, migye di sɛ sɛnea ɛte biara Yehowa behyira wo. Mekɔɔ Betel no, meyɛɛ ɔfese adwuma, mehyehyɛɛ nhoma, menoaa aduan, na misiesiee dan mu. Yɛyɛɛ ɔmantam adwuma nso kakra, enti yehyiaa anuanom wɔ ɔman no mu baabiara. Yɛn Bible asuafo nso nyaa nkɔso. Wei maa yɛne anuanom a wɔwɔ Ireland nyaa abusuabɔ a emu yɛ den. Nhyira a ɛso bi nni bɛn ara ni!\nNHYIAM A ƐDE NKƆSO KƐSE BAA YEHOWA ADANSEFO SOM MU WƆ IRELAND\nAmanaman ntam nhyiam a edi kan a yɛyɛe wɔ Ireland no, yɛyɛɛ no afe 1965, wɔ Dublin. * Yehyiaa ɔsɔretia a emu yɛ den, nanso nhyiam no kɔɔ yiye paa. Nnipa 3,948 na ɛbae, na nnipa 65 na wɔbɔɔ asu. Anuanom 3,500 a wofi aman ahorow so bae no tenaa nkurɔfo fie. Baa dwumadibea no kyerɛw krataa kɔdaa ofiewura biara ase. Afiewuranom nso, suban pa a anuanom daa no adi no, wɔkamfoo wɔn. Anokwa, ɛde nkɔso kɛse baa Ireland.\nArthur rekyia Nathan Knorr bere a ɔbaa ɔmantam nhyiam afe 1965\nArthur reyi Me Nhoma a Ɛka Bible Mu Nsɛm adi wɔ Gaelic kasa mu, afe 1983\nAfe 1966 no, wɔmaa baa dwumadibea a ɛwɔ Dublin no hwɛɛ ɔsom adwuma a wɔyɛ wɔ atifi fam Ireland ne anafo fam Ireland nyinaa so. Ná saa baakoyɛ yi yɛ soronko koraa efisɛ na ebi nni amanyɔfo ne nyamesomfo a wɔwɔ supɔw no so mu. Katolekfo pii baa nokware no mu, na wɔne anuanom a kan na wɔyɛ Protestantfo boom somee. Wei maa yɛn ani gyei paa.\nYƐN DWUMADI SESAE KORAA\nAfe 2011 no, wɔkaa Britain ne Ireland baa dwumadibea boom, enti wɔde yɛn kɔɔ London Betel. Wei maa nneɛma sesae koraa wɔ yɛn asetena mu. Saa bere no, na midwen Arthur ho paa efisɛ na yare bi a wɔfrɛ no Parkinson abɔ no. May 20, 2015 no, me kunu a na me no abɔ bra mfe 66 no wui.\nMfe kakra a atwam no, ɛyaw, adwinnwen, ne awerɛhow ahyɛ me so. Bere bi a atwam no, Arthur ara na na okurakura me nkakrankakra. M’ani agyina no paa! Sɛ wofa tebea a ɛte saa mu a, ɛma wobɛn Yehowa kɛse. Afei nso, mahu sɛ na afoforo dɔ Arthur paa, na wei aka me koma yiye. Anuanom a wɔwɔ Ireland, Britain, ne United States mpo akyerɛw me. Saa nkrataa yi ne nkuranhyɛ a manya afi Arthur nuabarima Dennis, ne yere, Mavis, ne me nuabarima mma Ruth ne Judy hɔ aboa me paa. Minhu nea menka mpo.\nKyerɛwsɛm a ahyɛ me nkuran paa yɛ Yesaia 30:18. Ɛka sɛ, ‘Yehowa twɛn sɛ ɔbɛboa wo, na ɔbɛma ne ho so ahu wo mmɔbɔ. Yehowa yɛ atemmu Nyankopɔn. Anigye ne wɔn a wɔtwɛn no.’ Mahu sɛ Yehowa retwɛn sɛ obesiesie nneɛma na wama yɛn adwuma a ɛbɛma yɛn ani agye wɔ wiase foforo no mu. Wei akyekye me werɛ paa.\nSɛ mitwa m’ani hwɛ yɛn asetena a, mihu sɛ Yehowa akyerɛkyerɛ yɛn na wahyira asɛnka adwuma no so wɔ Ireland! Ɛyɛ me dɛ paa sɛ manya hokwan ayɛ biribi ketewaa bi wɔ ɔsom adwuma no mu. Ɛyɛ nokware paa sɛ, sɛ yɛyɛ nea Yehowa ka sɛ yɛnyɛ a, sɛnea ɛte biara obehyira yɛn.\n^ nky. 12 Hwɛ 1988 Yearbook of Jehovah’s Witnesses, kr. 101-102.\n^ nky. 22 Hwɛ 1988 Yearbook, kr. 109-112.